OKU Miri bukti kemampuan bertani

JANA PENDAPATAN… Menteri Muda Pelancongan, Industri Kreatif dan Seni Persembahan, Dato Sebastian Ting Chiew Yew (dua dari kanan) mendengar taklimat daripada Abdul Aziz mengenai Projek Tanaman Sayuran Hidroponik yang diusahakan oleh Persatuan Orang Kurang Upaya Fizikal Miri (POKUFM).

Projek Tanaman Sayuran Hidroponik Persatuan Orang Kurang Upaya (OKU) Fizikal Miri (POKUFM) yang diwujudkan pada tahun lalu, memberi ruang dan peluang kepada OKU untuk terus membuktikan kemampuan diri daripada kekurangan yang ada.Projek tersebut dijalankan di pusat aktiviti POKUFM  di Piasau Camp, Jalan Pantai di  sini.Menurut Setiausaha POKUFM, Abdul Aziz Brahim, golongan OKU harus diberi peluang untuk merealisasikan potensi mereka.“POKUFM memulakan projek tanaman sayur hidroponik pada Disember 2021 dengan tujuan menyediakan persekitaran yang menyokong OKU di pusat persatuan kerana peluang pekerjaan untuk golongan ini adalah sedikit,”katanya.Abdul Aziz mendedahkan projek itu pada mulanya adalah secara percubaan dan hanya melibatkan 100 pot tanaman sayur.“Tanaman pertama telah  dituai baru-baru ini dan mendapat sambutan menggalakkan daripada rakan dan orang ramai yang datang ke pusat ini untuk membeli sayur-sayuran itu.“Kami telah  menjual hasil tuaian pertama dan berjaya memperoleh sekitar RM450,” katanya.Menurutnya, hasil jualan digunakan  semula untuk membiayai projek hidroponik seterusnya.Kejayaan  POKUFM melaksanakan projek tersebut telah menarik perhatianMenteri Muda Pelancongan, Industri Kreatif dan Seni Persembahan, Dato Sebastian Ting Chiew Yew.Ting telah melawat pusat itu dan memuji usaha persatuan untuk menyampaikan kemahiran dan pengalaman pertanian hidroponik kepada OKU.Beliau turut mengumumkan peruntukan sebanyak RM10,000 kepada POKUFM bagi tujuan perbelanjaan utiliti dan aktiviti tahunan.Selain menanam sayur hidroponik, pusat ini turut mengusahakan tanaman nanas di belakang bangunan pusat tersebut.Sebanyak 1,200 pokok nanas kini ditanam di  belakang pusat berkenaan yang terletak di sepanjang Jalan Pantai di sini.POKUFM merupakan sebuah pertubuhan yang diasaskan oleh beberapa Orang Kurang Upaya (OKU) kategori Fizikal dengan sokongan masyarakat yang prihatin melihat keadaan dan hala tuju masa depan mereka yang berada di Miri.Sehingga kini keahlian POKUFM seramai 29 orang dengan 16 OKU kategori fizikal, tiga OKU kategori masalah pendengaran dan enam orang sukarelawan.

Oleh LIONG CHAI LING

See author's posts


PBB utamakan kebajikan rakyat

KUCHING: Tumpuan utama Parti Pesaka Bumiputera Bersatu (PBB) adalah menjaga kebajikan rakyat bukannya berpolitik sepanjang masa, tegas Datuk Dr Abdul Rahman Junaidi.

Naib Presiden itu mengakui parti berkenaan bekerja sepanjang masa demi kesejahteraan rakyat.

“PBB akan berusaha menyelesaikan masalah yang ditanggung rakyat, disamping memberi pembangunan yang bermanfaat,” katanya.

Dr Abdul Rahman yang juga Menteri Muda di Jabatan Ketua Menteri (Hal Ehwal Islam dan DBKU) berkata demikian semasa Randau GPS-PBB DUN Pantai Damai di PTM SK Matu Baru semalam.

Tegasnya lagi PBB bukanlah parti yang berkhidmat semasa musim pilihan raya sahaja malahan sebagai parti tulang belakang Gabungan Parti Sarawak (GPS) dan sejak dahulu lagi sentiasa mengutamakan rakyat di dalam semua aspek termasuk pembangunan fizikal dan ekonomi.

“Kita bukannya parti yang sentiasa mencari kesalahan orang atau mengamalkan budaya politik ekstrem atau berunsur kebencian.

“Tumpuan kita adalah untuk terus membawa pembangunan kepada rakyat dalam semua aspek,” ujarnya.

Sementara itu katanya, PBB juga berpeluang cerah untuk sekali lagi melakar keputusan cemerlang pada Pilihan Raya Negeri Ke-12 (PRN12).

“Tidak mustahil kita dapat sekali lagi menyapu bersih semua kerusi yang diperuntukkan kepada kita.“Keyakinan kita adalah berdasarkan kepada usaha gigih yang ditunjukkan pemimpin dan jentera kita setiap kali pilihan raya berlangsung,” jelasnya.

Hadir sama Timbalan Ketua PBB Cawangan Pantai Damai Drahman Jaladin, Setiausaha PBB Cawangan Pantai Damai Merdehi Mas, Timbalan Ketua Wanita PBB Cawangan Pantai Damai Dayang Nora Awang Sabudin, Ketua Pemuda PBB Cawangan Pantai Damai Sebeki Jen dan Ketua PTM Matu Baru Sapudin Baseri.

Oleh Diyana Samsuddin

See author's posts


Beli hasil tanaman sokong pendapatan petani terjejas

BINTULU: Memahami keperitan petani yang terjejas untuk memasarkan hasil pertanian mereka berikutan Perintah Kawalan Pergerakan Diperketatkan (PKPD), Pusat Khidmat Wakil Rakyat Parlimen Bintulu mengambil inisiatif untuk membeli hasil tanaman berkenaan.

Ahli Parlimen Bintulu, Dato’ Seri Tiong King Sing menerusi laman rasmi akaun Facebook beliau berkata, pihaknya membeli hasil tanaman penduduk rumah panjang yang dikenakan kawalan pergerakan selama 14 hari selepas ‘anembiak’ didiagnosis positif Covid-19.

“Sebelum ini, beberapa penghuni rumah panjang mengadu bahawa sayur-sayuran dan buah-buahan yang telah dituai lebih awal dan sedang menunggu untuk masak berhadapan isu pemasaran berikutan langkah-langkah kawalan secara tiba-tiba”

“Mereka tidak berpuas hati dan bimbang dengan tanaman yang tidak dapat diagih dan dijual pada masanya akibat arahan kawalan pergerakan yang mengehadkan penduduk daripada keluar atau masuk sesuka hati,” katanya.

Menurut beliau, pihaknya telah bersetuju untuk mengambil inisiatif untuk tujuan tersebut.

“Setelah memahami perinciannya, saya juga setuju jika tanaman matang tidak diproses dalam masa, ia bukan sahaja akan menjejaskan pendapatan penduduk, tetapi juga tanaman yang berkualiti akan membusuk, ia amat membazirkan.”

“Kita berjaya mengumpul serta membeli dua tan tanaman penduduk secara berperingkat,” ujarnya.

Beliau yang juga Duta Khas Kepada Pedana Menteri Ke China itu memaklumkan bahawa pendekatan itu dapat memberikan sedikit pendapatan kepada penduduk sekali gus mengurangi kerugian mereka.

“Sekali lagi, saya merayu kerjasama semua penduduk rumah panjang untuk terus  mematuhi arahan tindakan kawalan pergerakan (lockdown) yang dikenakan ke atas rumah panjang mereka,” katanya.

Tambahnya, tindakan kerajaan melakukan sekatan pergerakan adalah untuk memutuskan penularan Covid-19 yang mana agenda pertama adalah demi nyawa orang ramai walaupun ada sebilangan kecil belum dapat menerimanya.

Oleh ELLIE EDWARD

See author's posts


Jalan Bulatan Setia Raja ditutup sementara

KOTA SAMARAHAN: Jalan sekitar Bulatan Setia Raja akan ditutup sementara bermula hari ini hingga 12 April ini.

Jabatan Kerja Raya (JKR) Bahagian Samarahan menerusi kenyataan media memaklumkan penutupan jalan sementara itu adalah bagi kerja-kerja pembaikan dan menaik taraf permukaan jalan raya dari Pending menuju ke Samarahan.

Justeru, para pengguna jalan raya diminta berhati-hati semasa memandu dan mematuhi segala pengurusan trafik sehingga tamat kerja-kerja pembaikan ini nanti.

Pihak JKR Bahagian Samarahan pada masa sama akan memaklumkan dari semasa ke semasa sekiranya terdapat sebarang perubahan pada tarikh, waktu atau kawasan yang terlibat dengan kerja-kerja ini.

Untuk sebarang aduan atau pertanyaan lanjut berkaitan aliran trafik tersebut, orang ramai adalah digalakkan untuk berhubung dengan Pejabat JKR Bahagian Samarahan di talian 082-671076 pada waktu pejabat.

See author's posts


Kebakaran hutan ragut dua nyawa

CALIFORNIA: Sekurang-kurangnya dua maut dan terpaksa dikejarkan ke hospital selepas kebakaran hutan sejak beberapa hari lalu di luar bandar ini merebak ke 21,000 hektar hutan lain.

Kebakaran berlaku di sebuah pekan kecil, kira-kira 80 kilometer dari Sacramento.

Eldorado National Forest memaklumkan ribuan penduduk berada dalam keadaan selamat dengan api semakin marak yang belum dapat dikawal.

Akhbar Sacramento Bee melaporkan, Ketua Jabatan Bomba, Thom Porter mengingatkan orang ramai berjaga-jaga dengan sebarang tanda amaran dan bersedia keluar dari kediaman masing-masing apabila diarahkan.

“Kami mahu anda keluar dari kawasan ini supaya dapat melindungi rumah daripada kebakaran,” tegasnya.

Kebakaran yang bermula Sabtu lalu, semakin marak dan merebak lapan kali ganda dalam tempoh 24 jam.

Bencana yang menakutkan itu bertambah sukar apabila angin kencang menyebabkan api semakin marak sekali gus menyukarkan usaha memadam kebakaran.-AFP

See author's posts


Mayat lelaki ditemui dalam semak

NURZILLA MOHAMAD

SIBU: Mayat seorang lelaki ditemui di kawasan semak berhampiran Jalan Ubah, Lanang di sini, petang Isnin.

Ketua Polis Daerah Sibu, ACP Stanley Jonathan berkata, mayat dikenal pasti sebagai Enchana Jantom, 41, ditemui oleh ahli keluarganya selepas tidak pulang ke rumah selepas keluar untuk mencari sayur sekitar 8.30 pagi.

“Namun, sehingga 4.00 petang mangsa masih belum pulang.

“Ahli keluarga mangsa yang mula berasa bimbang kemudian keluar mencari mangsa di kawasan semak berkenaan.

“Mangsa dipercayai meninggal dunia akibat serangan jantung,” katanya ketika ditemui di lokasi kejadian.

Menurut Stanley, mangsa yang berasal dari Rumah Seman, Ulu Lasi, Julau datang ke kawasan tersebut dengan berjalan kaki.

“Saya difahamkan bahawa mangsa mempunyai sejarah sakit jantung dan juga darah tinggi.

“Pasukan perubatan yang diarahkan ke lokasi turut mengesahkan mangsa tidak memiliki sebarang kecederaan.

“Mayat mangsa kemudian di bawa ke Hospital Sibu untuk tindakan selanjutnya dan kes diklasifikasikan sebagai Mati Mengejut (SDR),” ujarnya.

See author's posts


Tidak mahu perang tercetus

MOSCOW: Rusia sememangnya tidak mahu peperangan tercetus.

Kenyataan itu dikeluarkan Presiden Rusia, Vladimir Putin selepas Barat mendakwa Moscow mengerahkan pasukan tentera dan peralatan ketenteraan ke sempadan Ukraine sebagai persediaan untuk melancarkan kempen pencerobohan berskala besar ke atas Kiev.

“Adakah kami mahu perang berlaku? Sudah tentu tidak. Itulah sebabnya kami kemukakan cadangan untuk proses rundingan,” katanya pada sidang media susulan pertemuan bersama Canselor Jerman, Olaf Scholz di Moscow.

Beliau bagaimanapun menegaskan Rusia tidak hanya akan ‘menutup mata’ terhadap perang retorik dilancarkan Amerika Syarikat (AS) dan Pertubuhan Perjanjian Atlantik Utara (NATO) berhubung tafsiran bebas mengenai prinsip keselamatan dengan menyatakan tiada negara harus mengukuhkan keselamatannya dengan mengorbankan yang lain.

Putin juga memaklumkan beliau sedia untuk terus bekerjasama dengan Barat berhubung isu keselamatan bagi meredakan ketegangan bersama Ukraine.

“Kami bersedia untuk kerjasama lebih lanjut dan kembali ke meja rundingan,” ujarnya lagi.

Difahamkan, pertemuan antara Scholz dan Putin berlangsung sehari selepas pemimpin tersebut berkunjung ke Kiev dan bertemu dengan Presiden Ukraine, Volodymyr Zelensky.

Terdahulu, Kremlin mengesahkan telah memanggil pulang sebahagian pasukan tentera mereka dari sempadan Ukraine, namun menegaskan Rusia akan mengerahkan tentera ke seluruh negara jika terdapat keperluan.

Sejak beberapa minggu lalu, Barat telah menzahirkan kebimbangan terhadap penempatan lebih 130,000 anggota tentera Rusia di kawasan sempadan Kiev hingga ia mengancam untuk mengenakan sekatan ekonomi ke atas Moscow termasuk saluran paip, Nord Stream 2 yang menyalurkan bekalan gas ke Eropah dan disifatkan sebagai ‘senjata geopolitik’.

Ketika sidang media itu, Putin juga menyatakan Rusia bersedia untuk meneruskan bekalan gas melalui Ukraine walaupun selepas kontrak semasa tamat selepas 2024. – AFP

See author's posts


Penduduk lebih erat selepas gempa bumi

YOGYAKARTA: Semalam genap 14 tahun, peristiwa gempa bumi berukuran 5.9 skala richter yang berlaku di Yogyakarta dan sekitarnya pada tahun 2006.

Bencana alam kedua terbesar selepas tsunami di Aceh 2004 mengorbankan 170,000 orang, lapor AFP .

Seorang sukarelawan Pengakap Bantul Riza Mardjuki dari penduduk Daerah Pleret, mengimbas kembali peristiwa bersejarah itu.

Katanya, ketika kejadian beliau berada di rumah rakannya selepas membuat persembahan teater di daerah Sewon.

“Semasa gempa, saya sedang tidur tapi terkejut terdengar suara orang menangis dan menjerit, terus saya keluar dari bilik, lihat serpihan bumbung bertaburan.

“Saya juga mengalami luka pada dahi kerana terkena serpihan bumbung yang terjatuh akibat gegaran,” katanya.

Jelasnya, melihat keadaan mayat bergelimpangan di pejabat Palang Merah Indonesia (PMI) membuatkan dirinya terpaku.

“Suasana pejabat itu berbeza, dipenuhi ramai orang yang mengalami luka, mayat sana sini. Rumah penduduk juga banyak runtuh…,” katanya.

Namun pengalaman gempa bumi 14 tahun lalu mengajarnya erti saling bantu membantu dan bangkit bersama.

“Telah terbukti bahawa penduduk di sini dapat bangkit dari bencana,” kata Riza.

Ketua Dusun Bibis, Desa Timbulharjo, daerah Sewon, Irvan Muhamad berkata, sejak peristiwa itu masyarakat dapat bangkit untuk menghadapi kehidupan seterusnya.

“Pada masa itu masyarakat sedih, rumah yang sepatutnya dijadikan tempat perlindungan musnah bahkan menyebabkan kematian ahli keluarga.

“Namun saya berharap pengalaman gempa bumi 2006 membuatkan masyarakat dapat meningkatkan amalan gotong-royong sesama rakyat dan mengeratkan lagi persaudaraan anak bangsa,” katanya.-AFP

See author's posts


Gaya minimalis ‘back to basic’ pilihan lebaran tahun ini

BAJU tradisional seperti kurung dan kebaya gaya klasik dengan perincian ringkas atau ‘minimalis’ terus menjadi pilihan ramai untuk digayakan pada lebaran tahun ini.

Walaupun busana tradisional kini kian mendapat sentuhan moden, tidak kurang juga altenatif lain seperti jubah dan kaftan, busana tradisional ternyata mempunyai nilai istimewa dan tersendiri untuk Aidilfitri.

Berkongsi pandangan berhubung fesyen pilihan tahun ini, pengasas jenama pakaian Tujoh Kuntom Amelin Asri berkata baju kurung Pahang antara yang mendapat permintaan dan jualan tertinggi daripada koleksi ditawarkan.

“Ramai suka baju kurung Pahang kerana potongan yang ‘terletak’ pada badan, selain itu kami juga mengetengahkan konsep klasik tapi minimum, sesuai dengan selera masa kini yang gemarkan pakaian ringkas, polos dan selesa tapi masih tampak ‘mahal’,” katanya ketika dihubungi Bernama.

Amelin berkata pihaknya mula mengeluarkan pakaian edisi raya pada 1 Mac lepas dengan harga bermula RM169 dan setakat ini telah menghasilkan lebih 15,000 pasang pakaian.

TREND TAHUN INI

Turut senada, pereka fesyen terkenal yang juga pemilik butik Azura Couture Azura Mazaruddin yang menyifatkan trend tahun ini sebagai ‘back to basic’ apabila kebanyakan pakaian siap (‘ready to wear’) ditawarkan pelbagai jenama menampilkan baju kurung dan baju kebaya seperti kurung riau sebagai taruhan.

“Tetapi tidak kurang juga yang memilih ‘modern look’, namun masih mengekalkan elemen tradisional, cuma rekaan dimodenkan sedikit,” katanya yang turut menasihatkan orang ramai untuk memilih material dan rekaan yang selesa sebagai pilihan pada Syawal ini.

Azura juga mendapati warna-warna terang seperti jingga, ‘turquoise’ (biru firus) dan merah hati yang ‘menang’ di dalam gambar menjadi trend pada tahun ini.

Pemilik butik D’na Risik Noralina Amiruddin yang beroperasi di Pertama Complex, pula berkata teknik sulaman seperti sulam biku dan sulam tampal yang terakhir kali mendapat banyak permintaan sekitar 2002 juga kini kembali hidup dan mendapat tempat di hati pemakai.

“Kalau tiga tahun lepas ramai yang tempah ‘dress’ (gaun), tapi tahun ini kebanyakannya tempah baju kurung tradisional dan klasik, tak terlalu berfesyen,” katanya.

LEBIH GEMARI REKAAN PRAKTIKAL

Pereka fesyen terkenal Ezuwan Ismail juga mengakui masyarakat hari ini lebih menggemari rekaan yang praktikal dengan mengutamakan keselesaan pada busana tersebut.

“Sekarang, orang dah tak suka memakai busana yang terlalu sarat atau glamor. Zaman itu sudah berakhir.

“Kini, busana dengan gaya ringkas menjadi pilihan. Walaupun begitu, busana itu tetap kelihatan elegan dan eksklusif ketika digayakan,” katanya sambil menambah warna pastel masih akan mendominasi pada lebaran kali ini.

Ezuwan berkata bagi lelaki pula, baju Melayu cekak musang dan baju Melayu teluk belanga, terus menjadi pilihan golongan itu yang gemarkan gaya kemas namun ingin kelihatan segak pada hari raya.

Tinjauan Bernama di beberapa portal beli-belah turut mendapati selain baju tradisional, baju kurung moden atau kontemporari sama ada potongan singkat atau labuh dalam pelbagai warna pastel selain rona gelap seperti merah hati, juga menguasai pasaran. – Bernama

See author's posts


Tiong pertikai keputusan Khairy

KUCHING: Presiden Parti Demokratik Progresif (PDP) Datuk Seri Tiong King Sing (gambar) mempersoalkan keputusan Men- teri Kesihatan, Khairy Jamaluddin yang masih enggan membenarkan orang ramai memilih jenis vaksin memandangkan jumlah kes baharu positif Covid-19 di seluruh negara kini mencecah lebih 10,000 kes.

Tiong menerusi satu kenyataan berkata, semasa musim perayaan Tahun Baharu Cina ini, ramai yang mengadu terutamanya para ibu bapa dan pelajar yang mengatakan bahawa mereka tidak dapat memilih vaksin jenis Sinovac ataupun Sinopharm keluaran dari negara Emiriah Arab Bersatu (UAE), sebaliknya hanya diberikan vaksin Pfizer sekali gus menyebabkan orang ramai hairan.

“Keadaan ini seolah-olah menunjukkan bahawa Menteri Kesihatan dan Pfizer mempunyai hubungan yang tidak boleh dipisahkan? Jika tidak, kenapa enggan menawarkan vaksin Sinovac dan Sinopharm kepada rakyat?“Ke mana hilangnya hak rakyat untuk membuat pilihan? Adakah ini cara yang berkesan untuk menggalakkan orang ramai menerima vaksin? Saban hari kita diberitahu bahawa 99 peratus kes positif Covid-19 adalah dalam kategori ringan dan Yang Berhormat (YB) Menteri Kesihatan serta Ketua Pengarah Kesihatan sedang menangani wabak ini.“Namun, dari segi pencegahan dan kawalan, boleh dikatakan tiada apa pun yang dilakukan secara serius sehingga kita menyaksikan peningkatan kes positif Covid-19 naik mendadak melebihi 10,000 kes hanya dalam masa seminggu sahaja,” tegasnya.

Dalam kenyataan sama, Tiong menyifatkan Khairy tidak ubah se- perti seorang kapten di atas kapal yang mahu karam yang mana apabila keadaan menjadi semakin serius, beliau masih lagi dilihat seolah-olah berpeluk tubuh yang hanya meminta orang ramai sekadar bertenang dan tidak menyebut tentang angka kematian.

“Ini menyebabkan saya tertanya-tanya, sama ada Khairy mengambil peduli tentang hidup mati orang ramai? Adakah beliau hanya mula terasa apabila Covid-19 ini memberi kesan kepada orang di sekelilingnya?“Wabak ini semakin serius di seluruh negara jadi, apa tindakan Khairy sebagai Menteri Kesihatan yang bertanggungjawab? Mengapa masih tiada perancangan untuk melaksanakan Prosedur Operasi Standard (SOP) semasa bagi pencegahan wabak yang semakin membimbangkan ini?

“Hari ini (semalam) kes positif Covid-19 di Selangor sahaja sudah mencecah 2,490 kes, kenapa tidak ambil tindakan terhadap kluster sedia ada? Jika ia adalah kluster jangkitan dari kilang, tapak pembinaan atau lain-lain lokaliti, apa sebenarnya yang KKM (Kementerian Kesihatan Malaysia) perlu lakukan? Cukup sekadar dengan langkah pertahanan? Lagipun, tiada satu pun kluster jangkitan ini sepatutnya berlaku, kerana semua ini tidak ada kaitan dengan gelombang musim perayaan Tahun Baharu Cina.

Tambah Tiong, sekiranya jangkitan tersebut berpunca daripada pengembara yang pulang dari luar negara sehingga menyebabkan jangkitan dalam komuniti, apakah tindakan KKM khususnya dari segi kawalan pintu sempadan, jalan tikus dan sebagainya? Jika kawalannya baik, kenapa varian Omicron boleh tersebar?

Dalam pada itu, Tiong menekankan bahawa memerangi wabak tersebut tidak boleh hanya bergantung pada sesi sidang media semata-mata sebaliknya perlu memberitahu orang ramai mengenai hala tuju dan langkah pencegahan yang berkesan untuk memerangi wabak tersebut.

“Jika tidak, keputusan untuk membuka pintu sempadan adalah sesuatu yang sia-sia kerana pasti tidak mendapat sambutan, tiada siapa berani datang ke Malaysia termasuk pelabur asing. Justeru, langkah-langkah pencegahan wabak sebegini amat mengecewakan dan meletihkan, malah lebih angkuh dengan mengeluarkan kenyataan untuk hidup bersama Covid-19 dan hanya menunggu masa meninggal dunia,” ujarnya.

See author's posts


Di ambang separuh akhir

VINICIUS Junior berjaya menjaringkan dua gol ketika Real Madrid menghukum banyak kesilapan di bahagian pertahanan Liverpool semalam sekali gus mencipta kemenangan 3-1 dan berada di ambang ke separuh akhir.

Ternyata gandingan Vinicius dan Marco Asensio telah menampilkan aksi cemerlang dengan membolosi pertahanan Liverpool sebelum gerakan mudah hasil daripada lontaran ke dalam yang membolehkan Vinicius meledak gol kedua.

Jaringan Mohamed Salah sejurus selepas rehat memberi sedikit harapan di Valdebebas menerusi gol di tempat lawan menjelang perlawanan kedua di Anfield minggu depan.

Namun tanpa peminat dan dengan rekod buruk beraksi di tempat sendiri, Jurgen Klopp pasti tahu bahawa pasukannya mempunyai segala yang harus dilakukan bagi mengelak bersaing menduduki empat tempat teratas dalam Liga Perdana Inggeris.

“Kami tidak bermain dengan cukup baik, itu kebimbangan pertama saya.Kami tidak layak menang tetapi khabar baiknya ada satu lagi perlawanan.

“Kami akan terus berjuang, 3-1 tidak bagus, tapi kami punya peluang,” kata Klopp

Dalam separuh masa  kedua dan di peringkat akhir perlawanan, ketika lawan mereka bertahan dengan apa yang mereka ada, Liverpool  dilhat amat kecewa kertana gagal menjaringkan lebih banyak gol.

“Tidak ada yang disahkan, tiada apa yang telah dimenangi. Kami masih bersaing dalam dua pertandingan dan kami akan terus berjuang. Kami akan memulakan perlawanan kedua seperti 0-0 kerana ia akan menjadi satu lagi permainan yang sangat sukar,” kata jurulatih Madrid, Zinedine Zidane.

Madrid tanpa Sergio Ramos, yang selama ini mengawasi pasukannya dari tempat duduk penonton, sementara Raphael Varane diuji positif Covid-19 yang bermakna kedua-dua pasukan tidak membariskan empat pemain pertahanan yang sebenarnya. – AFP

See author's posts


AT&S Austria labur RM8.5 bilion di Malaysia

KUALA LUMPUR: Malaysia dipilih oleh peneraju pembuatan global bagi papan litar bercetak (PCB) dan substrat litar bersepadu (IC) mewah, AT&S yang beribu pejabat di Austria, sebagai lokasi kilang pengeluaran pertamanya di Asia Tenggara.

Dalam kenyataan pada Khamis, Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali berkata kemudahan itu, yang melibatkan cadangan pelaburan keseluruhan bernilai RM8.5 bilion (1.7 bilion euro), akan dibangunkan di Taman Teknologi Tinggi Kulim, Kedah untuk membuat PCB dan substrat IC mewah.

Ia dijangka mewujudkan 5,000 pekerjaan berteknologi tinggi dan berimpak tinggi, katanya.

Beliau berkata, pelaburan terbaru itu merupakan bukti keyakinan pelabur asing terhadap prospek ekonomi serta sumber modal insan yang tersedia di Malaysia untuk memenuhi permintaan teknologi tinggi daripada industri berimpak tinggi.

Ketua Pegawai Eksekutif AT&S, Andreas Gerstenmayer telah bertemu Perdana Menteri Tan Sri Muhyiddin Yassin pada Rabu menerusi persidangan secara maya untuk menyampaikan keputusan rasmi tersebut.

Menerusi kenyataan sama, Muhyiddin mengalu-alukan penyertaan AT&S ke dalam ekosistem elektrik dan elektronik (E&E) Malaysia yang rancak dan keputusan AT&S untuk melabur di negara ini membuktikan keyakinan firma itu terhadap keupayaan ekonomi dan potensi pertumbuhan mampan Malaysia.

Beliau menyuarakan keyakinan bahawa kumpulan bakat mahir dalam industri E&E, persekitaran pelaburan yang bersifat memudahkan serta penyepaduan kukuh dengan rantaian bekalan antarabangsa yang dimiliki Malaysia menawarkan gabungan ideal kepada pihak berkepentingan teknologi tinggi.

“Menerusi usaha bersama-sama, kehadiran AT&S di Malaysia juga akan meningkatkan lagi pembangunan ekosistem semikonduktor kita, mencipta peluang untuk vendor tempatan kita dalam bidang elektronik canggih serta memacu pekerjaan berteknologi tinggi untuk rakyat Malaysia,” katanya.

Muhyiddin juga mengucapkan tahniah kepada AT&S atas langkah penting mereka untuk ke Malaysia bagi pengembangan perniagaan serta memuji komitmen AT&S kepada Malaysia, menerusi Lembaga Pembangunan Pelaburan Malaysia (MIDA) yang bekerjasama dengan firma itu sejak November 2020 untuk memperoleh projek ini.

“Kerajaan Malaysia akan memastikan kelulusan bagi pelaksanaan projek ini adalah tepat pada masanya justeru, AT&S dialu-alukan untuk memanfaatkan kemudahan yang disediakan di bawah Pusat Sehenti (OSC) untuk Pelancong Perniagaan,” katanya.

Beliau turut memuji usaha giat yang dilakukan oleh Kementerian Perdagangan Antarabangsa dan Industri serta dan MIDA dalam menarik pelaburan yang lebih berkualiti dari seluruh dunia, terutama dalam bidang teknologi dan inovasi.

“Pengumuman pelaburan ini menunjukkan kemenangan penting bagi Malaysia dalam membuktikan usaha kita mendapatkan pelaburan berkualiti tinggi daripada syarikat antarabangsa,” katanya.

Menurut kenyataan tersebut, pembinaan kilang itu dijadualkan bermula pada separuh kedua 2021 dengan operasi komersial disasarkan pada 2024.

Sementara itu, Gerstenmayer berkata Malaysia dipilih selepas usaha mencari lokasi di seluruh dunia giat dilakukan pihaknya.

Beliau berkata AT&S akan membawa generasi teknologi maju terkini ke negara ini dan membangunkan sektor teknologi baharu sepenuhnya.

“Selain pembuatan produk berteknologi tinggi, sejumlah besar aktiviti penyelidikan dan pembangunan (R&D) akan dijalankan di lokasi baharu ini.

“Malaysia boleh memanfaatkan kedudukannya sebagai negara teknologi selain memperkukuh negara ini sebagai hab pembuatan teknologi tinggi di Asia,” katanya.- Bernama

See author's posts


Fazzruddin bidas kenyataan Chong

Semua pelantikan yang dibuat dalam Kabinet Negeri adalah dalam bidang kuasa undang-undang, kata Timbalan Ketua Pemuda, Parti Pesaka Bumiputera Bersatu (PBB), Fazzrudin Abdul Rahman.

Katanya, Perkara 6 (3) Undang-undang Perlembagaan Negeri Sarawak menyatakan, tidak lebih daripada 10 Menteri boleh dilantik dalam kalangan ahli Dewan Undangan Negeri (DUN).

“Dengan penubuhan kementerian-kementerian baharu untuk memberi perkhidmatan yang lebih baik kepada masyarakat, hanya dijangkakan terdapat beberapa Menteri penuh yang akan memimpin lebih daripada satu Kementerian. Antaranya termasuklah Ketua Menteri sendiri.

“Saya mohon pengerusi Parti Tindakan Demokratik (DAP), Chong Chieng Jen, yang merupakan seorang peguam melalui latihan, merujuk kepada Perlembagaan Negeri mengenai perkara ini daripada membuat kenyataan dan retorik tidak berasas mengenai isu itu,” tegasnya.

Beliau berkata demikian berhubung dengan kenyataan Chong semalam yang menyifatkan Kabinet Negeri Sarawak sebagai “kembung” dan terdapat “pemusatan kuasa yang belum pernah berlaku sebelum ini” di tangan Ketua Menteri.

Fazzruddin yang merupakan pemenang kerusi Dewan Undangan Negeri (ADUN) Tupong berkata, di bawah Perlembagaan Negeri, tiada had bilangan Pembantu Menteri yang akan dilantik.

“Dengan pertambahan bilangan Kementerian, pastinya juga akan ada pertambahan bilangan Pembantu Menteri.

“Saya ingin mengingatkan Pengerusi DAP Negeri bahawa masa untuk berpolitik sudah tamat memandangkan pilihan raya negeri telah pun tamat.

“Kini sudah tiba masanya wakil rakyat, sama ada daripada kerajaan atau pembangkang, meneruskan kerja mereka dan menunaikan ikrar yang telah mereka lafazkan kepada pengundi,” tambahnya.

Fazzruddin yakin Kerajaan Negeri baharu di bawah pimpinan Datuk Patinggi Tan Sri Abang Johari Tun Openg akan menunaikan janji yang dibuat dalam manifesto 34 perkara semasa pilihan raya negeri.

Menurutnya, pada penggal lepas, Ketua Menteri telah memperkenalkan lebih 100 inisiatif yang memberi manfaat kepada rakyat di Sarawak. Ini memastikan kebajikan rakyat Sarawak, membangunkan ekonomi negeri serta memperjuangkan pemulangan hak negeri.

“Pada masa yang sama, di bawah kepimpinannya, lebih banyak penekanan diberikan kepada pembangunan luar bandar melalui pengenalan agensi pembangunan wilayah, di samping menyediakan infrastruktur asas seperti elektrik, air terawat, jalan raya dan jambatan.

“Saya menyeru orang ramai untuk terus bersatu dan menyokong kerajaan hari ini agar ini berterusan dan untuk kepentingan rakyat diutamakan,” katanya lagi.

Oleh JEAKQLEYN YACHO

See author's posts


Orang Cina pada zaman Brooke

MASYARAKAT Cina merupakan sebahagian daripada penduduk Sarawak yang hidup harmoni dengan masyarakat lain. Kehadiran mereka ini membentuk kepelbagaian budaya yang unik dan tersendiri di Sarawak.

Keunikan budaya masyarakat Cina ini kadangkala mempengaruhi kehidupan masyarakat Bumiputera. Hubungan baik mereka dengan penduduk tempatan menjadi faktor yang penting memperkukuhkan perpaduan penduduk Sarawak.

Dari segi sejarahnya, memang telah ada hubungan Sarawak dan China seperti dibincangkan dalam wacana terdahulu. Namun, bila mereka mula menetap dan tinggal dalam Sarawak menimbulkan persoalan.

Lombong Emas

Secara umumnya, migrasi awal masyarakat Cina boleh dikesan dengan kehadiran penduduk Hakka di Sarawak sekitar abad ke-19. Fakta yang menarik, mereka yang datang ini bukan terus dari China tetapi dari Sambas.

Kehadiran mereka di Sambas adalah berkaitan dengan lombong emas di Kalimantan Barat.  Penambahan Mempawah yang melihat kejayaan membawa masyarakat Cina di Bangka mempengaruhi beliau mengikut jejak yang sama. Beliau mula membawa penduduk Cina ini pada tahun 1740-an.

Apabila berlaku kehausan dalam simpanan emas di Sambas dan Pontianak, masyarakat Cina ini mula mencari alternatif bagi memulakan kehidupan baharu. Ketika itu emas mula dilombong di Bau, Sarawak. Oleh sebab itu, penduduk Cina ini bergerak ke Sarawak untuk mengusahakan perlombongan ini.

Kehadiran mereka ini membawa kepada kemunculan satu lembaran baharu dalam sejarah Sarawak. Hal ini kerana mereka mula mendirikan kongsi tersendiri untuk mentadbir masyarakat Cina di Bau. Pada Ogos 1950, kehadiran orang Cina ke Sarawak bertambah apabila berlaku kekacauan di Pamangkat.

Sekitar tahun 1840-an, orang Cina dari Singapura datang dan berhijrah ke Kuching.  Mereka ini terdiri daripada orang Cina dialek Hokkien, Teochew dan sebahagian kecil Kantonis.

Mereka ini terlibat dalam bidang peniagaan dengan membuka kedai-kedai di bandar Kuching.  Mereka juga membina kuil seperti Tua Pek Kong di tebing Sungai Sarawak.

Pemberontakan

Hubungan antara orang Cina di Bau dengan pentadbiran Brooke ketika itu pula semakin merosot ekoran keinginan Brooke mengawal masyarakat Cina di Bau. Akibatnya, pada awal tahun 1857, berlaku penentangan penduduk Cina ke atas pentadbiran Brooke di Kuching.

Namun demikian, pemberontakan ini digagalkan oleh pentadbiran Brooke. Serangan balas pasukan tentera Brooke mengakibatkan ramai penentang ini yang terkorban di Bau.

Selepas episod ini, tiada lagi berlaku penentangan ke atas pentadbiran Brooke. Episod yang hampir meragut nyawa Raja James Brooke ini tidak membawa kepada usaha menghalang kehadiran masyarakat Cina ini di Sarawak. Pada peringkat awal, beliau amat risau dengan kebanjiran orang Cina ke Sarawak.  Namun, beliau mempunyai rancangan untuk mengambil buruh-buruh Cina pada penghujung pemerintahannya.

Migrasi Ke Pedalaman

Usaha untuk mengambil buruh-buruh Cina ini diteruskan oleh anak saudara beliau, iaitu Raja Charles Brooke. Usaha mengambil buruh Cina ini dilakukan pada tahun 1880 apabila wilayah Sarawak berkembang ke utara. Raja Charles Brooke telah membawa buruh-buruh Cina ini untuk ditempatkan di hilir Sungai Rajang. Seramai kiri-kira 500 orang Cina telah dibawa ke kawasan tersebut.

Beliau memberi tanah kepada penduduk Cina ini berserta elaun bulanan berbentuk beras dan garam. Untuk tujuan komunikasi maka kapal steamer akan menghubungi mereka dengan Kuching. Raja Charles Brooke berharap agar penduduk Cina ini akan duduk kekal di hilir Rajang.

Usaha yang Raja Charles Brooke buat ini membawa kepada pertambahan penduduk Cina dari kira-kira 5000 orang pada tahun 1871, kepada kira-kira 7000 orang pada tahun 1887.  Penduduk Cina yang tinggal di hilir Rajang juga mula bergerak ke kawasan hulu Rajang.  Hal ini membawa kepada kewujudan 30 orang Cina berada di Sibu pada tahun 1883.

Orang Cina ini juga mula membuka kedai di kawasan pedalaman Sarawak seperti Kanowit.  Mereka juga mula terlibat dalam industri pembalakan. Industri ini membawa kayu belian Sarawak dieksport hingga ke Hong Kong.

Orang Foochow

Kemunculan masyarakat Cina secara besar-besaran di Rajang mula dilihat dengan usaha Raja Charles Brooke berunding dengan Wong Nai Siong untuk membawa buruh-buruh Cina dialek Foochow. Menerusi perjanjian ini, pada tahun 1901, Wong Nai Siong dan Lek Chiong membawa seramai kira-kira 1000 orang Cina ke Lembah Rajang.

Pihak kerajaan pula berjanji memberi pinjaman sebanyak $30 kepada orang dewasa dan $10 kepada kanak-kanak. Tambang ke Sarawak juga akan dibiayai oleh Kerajaan Sarawak.  Orang Cina ini juga akan menerima sebanyak tidak kurang daripada tiga ekar tanah yang bebas cukai selama 20 tahun, dan akan membayar cukai pintu sebanyak 10 sen seekar.

Tujuan membawa buruh-buruh Foochow ini adalah untuk mengusahakan kawasan penanaman padi. Namun demikian, usaha ini gagal dijalankan kerana ramai daripada kalangan mereka ini menanam getah apabila tanaman komersial itu diperkenalkan.

Selain orang Cina dialek Foochow yang datang ke Sarawak, terdapat satu lagi usaha dibuat untuk membawa orang Cina dialek Kantonis ke Sarawak menerusi perjanjian dibuat pada Mac 1901. Pada tahun 1911, golongan mubaligh Methodist membawa kumpulan orang Cina dialek Henghua ke Sibu.

Pentadbiran

Bagi mengawal penduduk Cina ini pihak kerajaan melantik ketua mereka yang dikenali sebagai Kapitan. Ada juga jawatan Kangchew diwujudkan untuk menjadi pegawai perhubungan antara kerajaan dengan masyarakat Cina.

Pada peringkat awal, masyarakat Cina ini dibenarkan mengekalkan undang-undang adat mereka, kecuali perkara-perkara yang dianggap bertentangan dengan tamadun seperti menjual anak. Bagi urusan perkahwinan, perceraian, pewarisan dan kematian tanpa wasiat perlu didaftarkan dengan pihak kerajaan.

Pendidikan

Pada peringkat awal perkembangan pendidikan dalam kalangan orang Cina ini juga telah digerakkan oleh pihak pegawai Brooke. Pegawai-pegawai ini pernah mendirikan sekolah vernakular Cina di Paku (1870) dan Bau (1892).

Namun demikian, orang Cina di Sarawak seperti di beberapa negara di Asia Tenggara mempunyai tanggungjawab untuk memelihara kebudayaaan mereka sendiri. Oleh hal sedemikian itu, orang perseorang dan persatuan Cina juga berperanan membangunkan pendidikan anak-anak mereka.

Oleh sebab itu, jumlah sekolah vernakular Cina telah tumbuh pesat berbanding sekolah jenis lain.  Pada tahun 1938, terdapat sebanyak 144 buah sekolah Cina dan jumlah ini merangkumi 66 peratus daripada keseluruhan sekolah yang ada di Sarawak ketika itu.

Semangat Kebangsaan

Pada zaman Brooke ini juga hubungan orang Cina dan Tanah Besar China amat rapat.  Hal ini kerana, penjajahan kuasa asing ke atas China dan ketidaktentuan politik serta masalah kehidupan rakyat yang dilanda bencana alam membawa sikap keprihatinan penduduk Cina ke atas China.

Hal ini boleh dilihat dengan perayaan ulang tahun ke-17 penubuhan Republik China.  Penduduk Cina memperingati hari itu sebagai hari penting dalam pembentukan episod baharu dalam sejarah China.

Sementara itu, kejadian banjir di Swatow pada tahun 1922 juga mendapat perhatian masyarakat Cina.  Mereka menyebarkan risalah dan mengutip derma untuk didermakan kepada mangsa banjir.

Sementara itu, kedatangan Jepun menakluk Sarawak membawa pula bab baharu dalam kehidupan masyarakat Cina. Kesukaran hidup mereka ini dikongsi bersama dengan penduduk Bumiputera. Namun, mereka berjaya mengharungi cabaran ini sehingga Malaysia dibentuk.

See author's posts


Jom masak nasi lemak sendiri

NASI lemak merupakan antara makanan popular di Malaysia, lebih-lebih lagi untuk sarapan pagi.

Bau haruman santan kelapa dan daun pandan sentiasa menjadi tarikan selera untuk pengemar nasi lemak.

Bagi yang ingin mencuba memasak nasi lemak sendiri dirumah, hanya beberapa bahan asas yang perlu digunakan. Memasaknya nasinya tidaklah serumit mana, hanya mungkin sambal yang menjadi pelengkap nasi ini yang agak sukar disiapkan.

Bahan-bahan asas yang diperlukan untuk masak nasi lemak ialah beras, daun pandan, halia, garam dan minyak masak atau santan.

Langkah pertama, cuci beras dalam periuk nasi, sukatan air adalah sama mengikut paras beras. Asingkan terlebih dahulu beras dan air, kemudian masukkan air di dalam periuk berlainan.

Selepas disukat paras air dan beras, masukkan santan pekat sukatan 200ml atau santan yang diperas sendiri dari kelapa tua dalam periuk berisi air.

Kemudian masukkan halia yang telah ditumbuk dan daun pandan telah dipotong kecil.Masukkan garam secukup rasa dan masukkan minyak masak atau santan.

Sekiranya menggunakan lima cawan beras, masukkan minyak masak lebih kurang lima sudu besar. Kemudian didihkan dengan api sederhana terlebih dahulu sebelum memasukkan beras ke dalam periuk nasi.

Selepas air santan mendidih lebih kurang lima minit, masukkan beras yang telah dicuci tadi. Bagi memastikan nasi sekata dengan beras, kacau dalam tempoh setiap lima minit dan ulanginya sehingga masak.

Untuk penyediaan sambal nasi lemak, bagi sambal nasi lemak biasa, kita hanya perlukan beberapa bahan asas iaitu cili kering, bawang merah, bawang putih, bawang besar, air asam jawa, gula dan garam.

Langkah penyediaan sambal nasi lemak, kisarkan bawang merah dan bawang merah. Kemudian rebuskan cili kering terlebih dahulu dan selepas mendidih, toskan cili kering.

Bagi yang tidak ingin sambal yang terlampau pedas, buang biji-biji cili kering selepas ditoskan. Kemudian, kisarkan cili kering tersebut sehingga hancur dan ketepikan sebentar.

Langkah seterusnya, hiriskan bawang besar dan tumis sehingga bau naik. Masukkan bawang merah, bawang putih dan cili kering yang telah dikisar ke dalam tumisan bawang besar.

Kecilkan api dan tumis sehingga pecah minyak dan kemudian baru masukkan gula secukup rasa dan air asam jawa.

Bagi menambah kesedapan dan ketahanan sambal nasi lemak, reneh lebih lama sekurangnya lebih kurang tiga jam ke lima jam dengan api kecil.Ketahanannya lebih lama dan mampu bertahan sehingga seminggu.

Bagi yang ingin menyimpan sambal nasi lemak, simpan dalam mangkuk kedap udara dan masukkan dalam peti sejuk.

Kalau kita lihat di kedai-kedai makan, pelbagai variasi makanan nasi lemak disajikan kepada pengemar nasi lemak.

Nasi lemak biasanya dihidangkan bersama sambalnya, kacang goreng, ikan bilis goreng, hirisan buah mentimun dan telur goreng mata kerbau.

Untuk lebih menarik dan aroma tersendiri, nasi lemak juga dibungkus dengan daun pisang sebelum dijual kepada pelanggan.

Tak kurang yang menghidangkan ayam goreng bersama nasi lemak dan sambal nasi lemak yang mempunyai keenakan tersendiri.

Apa yang pastinya, nasi lemak sentiasa menjadi pilihan ramai rakyat Malaysia sebagai juadah pembuka selera, pada bila-bila masa.

Oleh Earl Anek

See author's posts


Taufan Haishen hampiri Jepun

KAGOSHIMA: Pihak berkuasa Jepun mengeluarkan amaran taufan ganas dengan angin kencang dan hujan lebat sedang menuju ke arah selatan negara itu hari ini.

Taufan Haishen juga diramal cukup kuat yang mampu menumbangkan tiang elektrik dan menterbalikkan kenderaan.

Taufan itu diramal membadai melalui kepulauan kecil di wilayah Amami, berhampiran Kyushu yang memisahkan Lautan Pasifik dan Laut China Timur pada sebelah petang.

Pada jam 8 pagi (2300 GMT) semalam, Taufah Haishen bergerak kira-kira 150 kilometer ke tenggara Pulau Amami Oshima pada kelajuan sehingga 252 kilometer sejam (km/j).

Menurut Jabatan Meteorologi, ribut kencang itu diramal akan menuju ke utara dan bergerak di pesisir barat Kyushu, antara pulau utama di Jepun, dari petang hingga awal Isnin sebelum sampai ke Korea Selatan.

Sebaik ribut mendekati pulau dengan penduduk itu, angin kencangnya dijangka cukup kuat untuk menumbangkan tiang elektrik dan membalikkan kenderaan.

Lebih 200,000 penduduk di Kyushu dinasihatkan untuk segera mencari perlindungan di tempat selamat.

Bagaimanapun, menurut media tempatan, sesetengah penduduk mengambil keputusan menginap di hotel daripada bersesak di pusat komuniti atau sekolah yang disediakan bagi mengelakkan risiko penularan jangkitan Covid-19.

Kejadian itu turut memaksa pembatalan 528 penerbangan, menurut penyiar awan Jepun, NHK.

Dalam pada itu, Toyota turut menggantung operasi di tiga kilangnya dekat Kyushu sehingga petang Isnin.

Beberapa syarikat gergasi seperti Canon dan Mitsubishi Electric turut dilaporkan mengambil pendekatan sama.

Taufan berkenaan turut mengakibatkan usaha pencarian membabitkan puluhan anak kapal yang hilang selepas kapal kargo mereka karam dibadai ribut kencang terhalang.

Kapal kargo itu berlayar dalam ribut disebabkan Taufan Maysak di perairan Laut China Timur, di sebelah barat Pulau Amami-Oshima di wilayah Kagoshima, pada Rabu pagi.

Setakat ini, cuma dua daripada 43 anak kapal berjaya diselamatkan. – AFP

See author's posts


Lantik Menteri Luar Bandar dari Sarawak, Sabah

KUCHING: Naib Presiden Parti Pesaka Bumiputera Bersatu (PBB) Dato Sri Abdul Karim Rahman Hamzah berharap Menteri bakal menjawat jawatan penting terutama melibatkan kawasan luar bandar yang dipilih selepas Pilihan Raya Umum (PRU) ke-15 nanti adalah mereka yang berasal dari Sabah dan Sarawak.

Katanya, ini penting bagi memastikan kawasan luar bandar di Sabah dan Sarawak tidak ketinggalan.

“Harapan saya ialah Ahli Parlimen dari Sabah dan Sarawak selepas pilihan raya mereka akan dapat diangkat untuk menjawat jawatan dan kementerian penting dalam Kerajaan Pusat yang boleh membantu membangunkan kedua-dua buah negeri,” katanya.

Beliau berkata demikian pada selepas majlis perasmian persidangan ‘EAT Taste of Borneo 2022’ di Pusat Konvensyen Borneo Kuching (BCCK) di sini, hari ini.

Abdul Karim berkata, jika dilihat pada masa ini, Sabah dan Sarawak amat jauh ketinggalan dari segi pembangunan.

“Jadi kita memerlukan kementerian yang mana menterinya berasal dari Sabah dan Sarawak kerana mereka lebih faham di manakah kawasan yang perlu dibangunkan.

“Saya tidak beritahu bahawa menteri dari Semenanjung tidak baik tapi masalahnya sekarang ialah apabila seseorang menteri menjawat jawatan penting itu, dia sukar untuk ke kawasan kita.

“Sebagai contoh kalau seorang dilantik sebagai Menteri Pembangunan Luar Bandar dari Semenanjung, kita boleh semak dalam masa satu atau lima tahun hanya beberapa kali sahaja datang ke Sarawak, mereka susah mahu datang.

Jadi bagaimana dia tahu keadaan di Sabah dan Sarawak,” katanya.

Ditanya mengenai kemungkinan jawatan Timbalan Perdana Menteri diberi untuk Sarawak atau Sabah Abdul Karim berkata, ia adalah hak Perdana Menteri untuk melantik.

“Bagaimanapun, belum pernah ada mana-mana ahli politik dari Sabah dan Sarawak yang diangkat untuk menjadi Timbalan Perdana Menteri,” katanya.

See author's posts


“Saya ibarat balik kampung di Santubong” – Nancy

KUCHING: “Saya ibaratkan diri balik kampung”.

Itu kata calon kerusi Parlimen Santubong, Dato Sri Nancy Shukri setelah berpindah dari kerusi Parlimen Batang Sadong.

Beliau berkata, Santubong adalah ibarat kembali ke tempat asalnya tetapi mengakui berdepan cabaran di kawasan yang diwakili Dato Sri Wan Junaidi Tuanku Jaafar sebelum ini.

“Antara cabaran terbesar untuk bertanding di Santubong adalah berhadapan pengundi baharu yang sedikit sebanyak memberi impak kepada kemenangan sesebuah parti.

“Saya turut berhadapan dengan cabaran ‘kasut besar’ kerana penyandang di Parlimen ini telah memberi perkhidmatan yang begitu cemerlang sekali kepada masyarakat di kawasan Santubong.

“Maka ia menjadi satu panduan bagi saya untuk terus menggalas tugas ini. Tiada yang mudah bagi setiap pilihan raya itu terutama sekali pada kali ini kita ada ramai pengundi baru kerana kalau dulu ia tidaklah begitu besar.

“Seperti di Santubong, kini mempunyai lebih 79,000 pemilih berdaftar termasuk pengundi baharu,” katanya.

Beliau berkata demikian ketika ditemui pemberita selepas selesai proses penamaan calon bagi Parlimen Santubong di Dewan Sri Melati IKM Kuching, hari ini.

Berdasarkan prestasi Pilihan Raya Negeri lalu, kata Nancy, GPS telah berjaya membuktikan kejayaan besar dengan menang 76 daripada 82 kerusi yang ditandingi.

Menurutnya, perkara itu tidak mustahil untuk dicapai sekali lagi bagi merealisasikan misi menang semua 31 kerusi.

“Saya berterima kasih kepada penyandang kerusi Parlimen Santubong, Datuk Seri Wan Junaidi kerana banyak menyumbang kepada pembangunan di kawasan Santubong serta negara.

“Saya berharap agar sokongan yang pernah diberikan kepada Datuk Wan Junaidi sebelum ini dapat juga diberikan kepada saya untuk terus memastikan kawasan ini kekal sebagai kubu kuat GPS,” katanya.

Selain itu, antara perkara yang ditekankan oleh Menteri Pelancongan, Seni dan Budaya itu, ialah aspek pelancongan di kawasan itu yang dilihat mempunyai tarikan tersendiri.

“Parlimen Santubong memilik potensinya tersendiri namun masih memerlukan peningkatan dari segi pembangunan untuk sektor pelancongan atau dengan erti kata lain ia merupakan kawasan ‘Toursim Belt’.

“Saya harap selepas ini saya bawa lebih banyak pembangunan dari segi pelancongan, budaya dan seni di kawasan Parlimen ini,” katanya.

Nancy dicabar calon Bebas, Affendi Jeman dan calon parti AMANAH, Mohamad Zen Peli.

See author's posts


Palestin hapus semua perjanjian

RAMALLAH: Palestin pada Selasa menghapuskan semua perjanjian serta kesepakatan dengan Israel dan Amerika Syarikat (AS) sebagai membantah rancangan rejim zionis itu untuk mengilhakkan sebahagian wilayah Tebing Barat, lapor agensi berita Xinhua.

“Pertubuhan Pembebasan Palestin dan Negara Palestin, mulai hari ini bebas daripada semua kewajipan perjanjian dan persefahaman dengan Amerika dan Israel, termasuk perjanjian keselamatan,” kata Presiden Mahmoud Abbas di Ramallah.

Abbas berkata Israel perlu menggalas tanggungjawab dan kewajipan terhadap semua akibat serta kesan sebagai pihak penjajah, berdasarkan undang-undang antarabangsa dan undang-undang kemanusiaan, khususnya Konvensyen Geneva Keempat 1949.

Keputusan itu sebagai tindak balas terhadap pengisytiharan Perdana Menteri Israel Benjamin Netanyahu mengenai rancangannya untuk tambah milik sebahagian wilayah Tebing Barat dan melaksanakan undang-undang mengenai penempatan Israel yang dibina di kawasan itu, sebaik barisan kabinet kerajaan baharu dibentuknya mengangkat sumpah jawatan di parlimen pada Ahad.

Dalam ucapannya, Abbas menyatakan pentadbiran AS “bertanggungjawab penuh atas penindasan terhadap rakyat Palestin dan kami menyifatkan AS sebagai dalang utama dalam semua keputusan dan tindakan agresif Israel terhadap rakyat kita.”

Beliau mendesak negara yang membantah pelan damai Presiden Donald Trump, dikenali ‘Deal of the Century’, untuk mengambil “langkah-langkah pencegahan dan mengenakan sekatan serius untuk menghalang rejim Israel terus menjajah hak rakyat Palestin.”

Abbas berkata Palestin akan terus mara ke hadapan dengan menandatangani lebih banyak perjanjian dan konvensyen antarabangsa.

“Kami akan terus berjuang mempertahankan hak rakyat kami menerusi saluran pihak berkuasa dan mahkamah antarabangsa. Dalam konteks ini, kami yakin dengan kebebasan dan integriti Mahkamah Jenayah Antarabangsa,” tambahnya. – Bernama

See author's posts


Anak syarikat Bank Rakyat serah zakat perniagaan

KUALA LUMPUR: Anak syarikat Bank Rakyat, Rakyat Holdings Sdn Bhd dan Rakyat Management Services Sdn Bhd baru-baru ini menunaikan zakat perniagaan sebanyak RM662,966 dan RM500,000 kepada Majlis Agama Islam Wilayah Persekutuan (MAIWP) bagi tahun kewangan berakhir 2019.

Bank Rakyat pada April lalu turut menyerahkan zakat perniagaan sebanyak RM2.68 juta kepada MAIWP.

“Sumbangan zakat perniagaan tersebut merupakan sebahagian daripada jumlah keseluruhan zakat sebanyak RM32.99 juta yang diluluskan oleh Bank Rakyat pada tahun kewangan berakhir 2019 untuk agihan tahun 2020,” kata bank tersebut dalam satu kenyataan yang dikeluarkan semalam.

Menteri Pembangunan Usahawan dan Koperasi (MEDAC), Datuk Seri Dr. Wan Junaidi Tuanku Jaafar menyerahkan zakat perniagaan tersebut kepada Pengerusi Pusat Pungutan Zakat MAIWP Datuk Seri Syed Ali Syed Abbas Al-Habshee.

Wan Junaidi berkata, sumbangan zakat itu diharapkan dapat membantu golongan asnaf agar tidak terputus bekalan makanan mereka sepanjang tempoh penularan Covid-19.

Institusi dan komuniti Islam harus melunaskan pembayaran zakat bagi membantu golongan yang terjejas terutamanya asnaf fakir dan miskin yang amat bergantung kepada bantuan semasa tempoh yang sukar ini, katanya. – Bernama

See author's posts


Raja judi Macau, Stanley Ho, meninggal

HONG KONG: Raja judi Macau, Stanley Ho, yang membina empayar perniagaan di tanah bekas jajahan Portugis itu meninggal dunia semalam pada usia 98 tahun.

Media rasmi Central Television (CCTV) melaporkan kematian lelaki yang juga antara individu terkaya di Asia, dengan sebahagian besarnya daripada sektor perjudian.

Bagaimanapun, bilionair yang gemar menari itu sering menasihatkan keluarga dan rakan terdekat supaya jangan berjudi.

Namun, mendiang sendiri menerajui SJM Holdings Ltd iaitu salah sebuah pusat perjudian terkemuka dan paling lumayan di dunia, yang dianggar bernilai AS$6 bilion (RM26 bilion).

Dilahirkan di Hong Kong, Ho yang mempunyai empat isteri dan 17 anak terpaksa menstruktur semula empayar perniagaannya berikutan pertikaian undang-undang dalam kalangan keluarga mengenai hartanya pada 2012.

Bagaimanapun, kematiannya tidak dijangka memberi kesan besar terhadap operasi harian empayar perjudian dan perniagaannya.

Syarikat milik persendirian HO, Sociedade de Turismo e Diversões de Macau (STDM) mempunyai pelaburan dalam pelbagai sektor, antaranya hotel mewah, helikopter dan perlumbaan kuda.

Ada antara anak beliau turut menempa nama sebagai pengusaha pusat judi terkemuka, seperti anak perempuannya, Pansy, yang juga Pengerusi Bersama MGM Resorts’ Macau manakala anaknya, Lawrence menguruskan Melco Resorts & Entertainment . – AFP

See author's posts


15 maut, pengeboman di Jolo

MANILA: Dua letupan menggegarkan sebuah bandar di pulau Jolo, selatan Filipina dan membunuh sekurang-kurangnya 15 orang termasuk anggota keselamatan dan orang awam selain turut mencederakan kira-kira 75 orang.

Pegawai tentera mengatakan dua bom meletup dalam tempoh satu jam antara satu sama lain di pulau Jolo, wilayah Sulu, pada Isnin.

Mereka mengesyaki pengeboman di pulau Jolo itu dilakukan oleh kumpulan militan Abu Sayyaf, menurut laporan agensi berita CNA Menurut tentera, letupan pertama dan serangan berani mati berlaku pada waktu tengah hari, di sebuah jalan sibuk di pulau berkenaan.

Jeneral Corleto Vinluan berkata, alat letupan buatan yang dipasang pada sebuah motosikal meletup berhampiran sebuah trak tentera di luar pasar raya.

Ketika polis dan tentera turun ke tempat kejadian, letupan kedua meletus di jalan yang sama tidak lama kemudian.

“Seorang pengebom wanita berani mati meletupkan dirinya ketika seorang askar menghalangnya memasuki kawasan kawalan,” kata Jurucakap tentera, Leftenan Kolonel Ronaldo Mateo kepada media tempatan.

Lapan anggota pasukan keselamatan dan enam orang awam terbunuh, sementara 27 anggota keselamatan dan 48 orang awam cedera dalam letupan itu, kata laporan.

Pengebom itu juga mati Sementara itu, Jurucakap Presiden Rodrigo Duterte berkata, Presiden itu turut mengecam serangan itu dengan mengatakan ‘serangan terburuk tahun ini’.

“Pihak berkuasa kini menjalankan siasatan menyeluruh bagi mengenal pasti individu atau kumpulan di sebalik serangan mengerikan ini,” kata Harry Roque.

Beliau juga berkata, setakat ini belum ada mana-mana pihak yang mengaku bertanggungjawab atas letupan tersebut.

Abu Sayyaf adalah satu daripada kumpulan militan dan Pulau Jolo di selatan Filipina, adalah kubu kuat kumpulan terkenal dengan aktiviti penculikan untuk tebusan dan kekejamannya, termasuk memenggal kepala.

Disenaraikan oleh Amerika Syarikat sebagai organisasi pengganas, kumpulan itu telah berikrar setia kepada militan IS dan sering melakukan penculikan kedua-dua warga asing dan Filipina.

Pengeboman pada Isnin berlaku susulan penangkapan seorang pemimpin Abu Sayyaf di pulau selatan Mindanao pada awal bulan ini.

Pasukan keselamatan berjaga-jaga untuk kemungkinan serangan balas.– AFP

See author's posts


Warga emas ditemui mati depan pusat hiburan

MIRI : Seorang lelaki warga emas ditemui mati di kaki lima depan sebuah pusat hiburan di Permyjaya di sini, semalam.

Lelaki berumur 60 tahun itu ditemui dalam keadaan terbaring oleh rakannya yang kebetulan melalui kawasan berkenaan sekitar jam 9.00 pagi.

Rakannya cuba membangunkan mangsa tetapi tiada tindakbalas daripada lelaki terbabit sebelum bertindak menghubungi ambulans dan polis untuk tindakan lanjut.

Ketua Polis Daerah, Asisten Komisioner (ACP) Lim Meng Seah ketika dihubungi mengesahkan kejadian itu.

“Hasil pemeriksaan pada fizikal lelaki itu mendapati tiada sebarang kecederaan dan unsur jenayah dikesan,” katanya.

“Berdasarkan rakaman kamera litar tertutup (CCTV) yang dipasang di premis berkenaan mendapati lelaki itu terjatuh dan kepalanya terkena bucu meja,” katanya.

Lim berkata, mayat mangsa kemudiannya dihantar ke Hospital Miri untuk tindakan lanjut.

“Setakat ini, kes diklasifikasikan sebagai mati mengejut,” katanya.

See author's posts


KUSKOP: Bina lebih banyak ruang niaga bantu PKS

KUCHING: Kerajaan Persekutuan menerusi Kementerian Pembangunan Usahawan dan Koperasi (KUSKOP) merancang membina lebih banyak ruang niaga dan infrastruktur bagi usahawan dan peniaga kecil di luar bandar.

Menteri Pembangunan Keusahawanan dan Koperasi, Datuk Ewon Benedick berkata setakat ini pempabngunan projek tersebut masih menanti kelulusan dari Kerajaan Persekutuan.

“Apabila ia sudah diluluskan, barulah kita dapat memulakan kerja-kerja sebenar pembinaan ini.

“Antara lain saya mahu melihat UDA Holdings Berhad (UDA) iaitu peneraju pembangunan hartanah dan pengurusan aset untuk mengambil bahagian dalam pembangunan infrastruktur kepada peniaga kecil khususnya di luar bandar,” katanya.

Beliau berkata demikian kepada media selepas Majlis Pelancaran Galeri Jualan Baharu UDA Sarawak di pusat beli belah Sarawak Plaza di sini, hari ini.

Dalam pada itu, Ewon berharap UDA Holdings yang merupakan satu agensi di bawah kementeriannya dapat melaksanakan perkara tersebut berikutan kemahiran kejuruteraan dan pembangunan infrastruktur yang dimiliki agensi tersebut.

Mengulas lanjut, Ewon memberitahu pembinaan ruang niaga dan infrastruktur di luar bandar tersebut ialah salah satu cadangan yang dikemukakan oleh Kerajaan Sarawak selain daripada pembangunan hartanah di daerah-daerah lain di negeri ini.

“Semasa kunjungan hormat saya kepada Timbalan Premier hari ini (semalam), kita juga menjemput UDA Holdings untuk melihat kemungkinan pemmbanguan di daerah-daerah lain di Sarawak.

“Jadi inilah apa yang kita rancang untuk memberi fokus tambahan kepada Sabah dan Sarawak sekali gus menjadi fokus baharu dan bermula tahun ini kementerian akan menyediakan peruntukan untuk pembangunan infrastruktur premis kepada para peniaga kecil,” ujarnya.

Oleh RYNNA SHA’ERRA

See author's posts


Jurulatih dikekalkan…

FAIZAL BUJANG

KETUA Pegawai Eksekutif (CEO) Perbadanan Sukan Sarawak (PSS), Dr Ong Kong
Swee mengakui, khidmat jurulatih sedia ada yang terlibat dalam pembentukan
pasukan untuk menghadapi Sukan Malaysia (SUKMA) XX Johor 2020 masih dikekalkan
sehingga berlangsung temasya berprestij negara yang dijadual bermula 6 hingga
14 Mac 2021.

Pun tegas Dr Ong, jurulatih terbabit tidak boleh mengambil mudah tugas
mereka kerana pihaknya akan memantau prestasi dari semasa ke semasa.

“Proses penilaian prestasi jurulatih terbabit akan dilakukan dan
dilaksanakan Pegawai Pembangunan Sukan, Ketua Unit Pembangunan Sukan serta Unit
Prestasi Tinggi yang diketuai Andre Richard bersama Ahmad Rodzli Hashim
(Pengurus Bahagian Pembangunan Sukan PSS).

“Sekiranya tidak menepati atau mengikut Prosedur Operasi Standart
(SOP) ditetapkan, besar kemungkinan khidmat jurulatih terbabit tidak
dilanjutkan,” ujar Dr Ong ketika mengulas mengenai perkara itu.

Apa pun Dr Ong percaya himpunan jurulatih yang telah dipilih serta diberi
mandat membentuk pasukan untuk menghadapi Sukma XX Johor 2020 kelak antara yang
terbaik.

Dengan erti kata lain kata Dr Ong, berupaya membentuk barisan atlet terbaik
sekali gus menghadir keputusan positif sebagai mana diinginkan.

“Kita percaya barisan jurulatih yang telah dipilih antara terbaik
serta mempunyai reputasi hebat dalam membentuk kredibiliti pada setiap
atlet,” tambah beliau lagi.

See author's posts


Misi ‘hidup mati’

MAMPUKAH Sarawak United FC menewaskan Terengganu FC, sekali gus layak ke pusingan separuh akhir dalam saingan TM Piala Malaysia malam ini?

Segala-galanya akan terjawab dalam 90 minit terakhir malam ini apabila pasukan kendalian E.Elavarasan itu melayan kunjungan skuad Penyu di Stadium UITM Shah Alam.

Ibarat misi hidup mati, anak-anak didik E.Elavarasan bukan sahaja perlu menewaskan pasukan pimpinan Nafuzi Zain, namun sekurang-kurangnya mereka perlu menang 1-0 untuk layak ke pusingan kalah mati seterusnya.

Kemenangan 2-1 Terengganu FC terhadap s Kenyalang Emas pada aksi pertama suku akhir baru-baru ini, bagaimanapun belum selamat buat skuad Penyu yang membenarkan Sarawak United membawa pulang satu jaringan berharga dari tempat lawan apabila beraksi pada suku akhir kedua, malam nanti.

Menurut Elavarasan, kekalahan tipis 1-2 kepada Terengganu FC baru-baru ini, memberi mesej berguna buatnya untuk memperbaiki kelemahan yang ada sebelum perubahan dilakukan menjelang pertemuan hidup mati malam ini.

“Kekalahan pada aksi pertama suku akhir baru-baru ini memberi panduan berguna buat kami untuk membuat ‘kerja rumah’ bagi memperkemaskan lagi corak permainan sebelum pertemuan kedua nanti walaupun kita ketinggalan dengan satu jaringan.

“Oleh itu, kami tidak akan membenarkan Terengganu untuk ambil kesempatan, sebaliknya kami wajib menang bagi memastikan pasukan dapat ke pusingan separuh akhir,” katanya.

Elavarasan bagaimanapun mengharapkan tiga tonggak importnya yang cedera dapat kembali beraksi untuk membantu pasukan memburu tempat ke peringkat separuh akhir.

“Saya mengharapkan dua tonggak import yang masih cedera iaitu Lee Chang Hoon dan Taylor Regan yang tidak diturunkan pada aksi pertama baru-baru ini, dapat kembali bersama pasukan.

“Begitu juga dengan Sandro Da Silva yang mengalami kecederaan pada bahagian dada pada aksi pertama di Kuala Terengganu tempoh hari,” ujarnya.

Oleh ADI SAFARMAN

See author's posts


Harga minyak masak 5 kg kekal RM30.90 bagi tempoh 8 Dis-7 Jan

PUTRAJAYA, 1 Dis (Bernama) — Harga runcit maksimum minyak masak bagi tempoh 8 Dis 2022 hingga 7 Jan 2023 kekal pada RM6.90 sekilogram, RM13.30 bagi dua kilogram (kg), RM19.60 bagi tiga kg dan RM30.90 bagi lima kg.

Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof berkata penetapan harga itu berdasarkan purata harga minyak sawit mentah dunia (CPO).

“Penetapan harga ini adalah hasil kerjasama daripada pihak industri minyak masak yang telah bersetuju untuk mengekalkan harga maksimum Disember 2022 sama dengan November 2022 walaupun harga purata CPO sepanjang November mencatatkan peningkatan berbanding Oktober,” katanya dalam kenyataan hari ini.

Azman berkata mana-mana pihak yang menjual melebihi harga maksimum yang ditetapkan boleh dikenakan tindakan di bawah Akta Kawalan Harga dan Antipencatutan 2011.

Beliau berkata KPDNHEP menyeru masyarakat pengguna terus berhemah dalam pembelian, mengutamakan yang perlu dan merancang setiap pembelian.

Pengguna juga digalakkan menjadi mata dan telinga kepada kerajaan untuk menyalurkan maklumat berkaitan ketidakpatuhan undang-undang membabitkan harga runcit maksimum minyak masak sawit tulen di pasaran melalui WhatsApp ke 019-2794317 atau 019-8488000, portal e-aduan di https://eaduan.kpdnhep.gov.my, call centre 1-800-886-800, e-mel e-aduan@kpdnhep.gov.my, aplikasi Ez ADU KPDNHEP dan pusat arahan penguatkuasaan (ECC) di 03-88826088/6245. – BERNAMA

See author's posts


Memerangi Covid-19: Pengalaman Cuba

KUALA LUMPUR: Cuba, negara kepulauan Caribbean terkenal dengan pantai-pantai yang indah, seni bina, cerut dan bekas pemimpin revolusinya, Fidel Castro.

Personaliti Hollywood yang terkenal, seperti Gloria Estefan, Cameron Diaz, Eva Mendes dan bintang yang semakin meningkat, Camila Cabello juga berasal dari pulau itu, terutamanya dari ibu negaranya, Havana.

Bagaimanapun, kurang diketahui mengenai kepakaran negara itu dalam bioteknologi yang dianggap sebagai sebahagian daripada kepelbagaian ekonominya pada 1980-an semasa era Castro.

Perancangan selama empat dekad lepas kini memberi Cuba kelebihan dalam memerangi Covid-19 dalam usaha mencari rawatan yang berkesan atau vaksin untuk koronavirus.

Negara itu mula menjalankan ujian untuk Covid-19, dan berjaya mengekalkan kadar jangkitan kepada kurang daripada 20 kes baharu sehari, dengan hanya enam kes baharu dilaporkan pada Jumaat.

Duta Besar Cuba ke Malaysia Ibete Fernández Hernandez berkata kerajaan negara itu telah mengambil langkah-langkah pencegahan bersama dengan pihak berkuasa kesihatan dan komuniti saintifik.

“Berdasarkan pengalaman, kami merangka pelan untuk menghadapi dan mengawal penyakit itu,” katanya dalam temu bual dengan Bernama.

Ketika artikel ini ditulis, Kementerian Kesihatan Cuba dalam twitter, @MINSAPCuba, melaporkan 1,840 kes Covid-19 yang disahkan, manakala 1,425 telah pulih dan 79 kematian.

Walaupun menghadapi sekatan daripada Amerika Syarikat (AS) sejak 1962, Cuba mempunyai sistem penjagaan kesihatan yang berkesan dan menyaksikan negara itu telah berjaya menghapuskan polio pada 1962, malaria pada 1967, tetanus neonatal pada 1972, difteria pada 1979, sindrom rubela kongenital pada 1989, meningitis selepas beguk pada 1989, campak pada 1993, rubella pada 1995, dan meningitis tuberkulosis pada 1997.

Menurut Big Think, data 2010 portal web pelbagai medium, negara itu mempunyai nisbah doktor-pesakit tertinggi di dunia, dengan 8.2 doktor bagi setiap 1,000 orang.

Antara strategi utamanya dalam menangani krisis kesihatan ialah menugaskan barisan hadapan perubatan untuk menetap di kawasan yang mereka berkhidmat, kaedah yang diperkenalkan pada 1984 dan telah menjadi model operasi standard hingga kini.

“Faktor penting dalam memerangi pandemik ini ialah siasatan aktif oleh komuniti dengan keluar mencari kes dan tidak menunggu pesakit datang ke hospital,” katanya.

Beliau berkata aspek penting dalam pelan memerangi Covid-19 ialah mempelajari daripada pengalaman negara-negara pertama yang terjejas oleh pandemik tersebut, negara-negara yang terjejas teruk, dan melaksanakan protokol antarabangsa.

“Pelan dirangka dan mengguna pakai tahap pra-epidemik dan epidemik, dengan langkah-langkah mengikut kesukaran masing-masing,” katanya.

Kemajuan bioperubatan melindungi Cuba

Hernandez berkata, komuniti saintifik Cuba telah memberi tumpuan kepada penyelidikan untuk protokol perubatan dan rawatan yang membantu memerangi Covid-19, malah sebelum kes pertama disahkan dilaporkan di negara itu.

“Mempunyai industri bioteknologi peringkat tinggi, yang hanya didapati di negara-negara maju, membolehkan Cuba menghadapi pandemik tersebut dengan situasi yang lebih baik,” katanya.

Sejak awal penularan koronavirus baharu itu di China, katanya penggunaan interferon Alfa 2B, dihasilkan dengan teknologi Cuba, didapati dapat memerangi penyakit itu berdasarkan sifat-sifat antivirus yang terbukti.

“Suruhanjaya Kesihatan China telah meminta syarikat yang menghasilkan interferon, termasuk Changchun Heber (usaha sama dengan Cuba), untuk membekalkan ubat ini kepada sistem kesihatan.

“Ia bukan satu-satunya ubat yang digunakan untuk menangani pandemik itu, tetapi ia antara yang paling banyak digunakan untuk rawatan Covid-19, terutamanya dalam bentuk aerosol,” katanya.

Antara institusi saintifik Cuba yang berprestij, Centre of Molecular Immunology, telah terlibat dalam kajian mengenai virus baharu itu, dan protokol penyelidikan kini dibangunkan dengan tiga produk Cuba, antaranya mengawal keradangan hiper, antara fasa Covid-19 yang menyebabkan paling bahaya kepada pesakit.

Selain itu, ubat lain telah dimasukkan dalam protokol, yang sebelum ini digunakan untuk merawat anaemia bagi pesakit yang mengalami kegagalan buah pinggang, dan protokol penyelidikan ketiga dengan molekul yang akan menjana semula tisu yang rosak dalam paru-paru.

Sementara itu, Immunoassay Centre yang berpangkalan di Havana berjaya membina sistem diagnostik untuk mengesan antibodi yang dihasilkan oleh koronavirus baharu itu.

“Kajian penduduk dengan teknologi ini akan dijalankan tidak lama lagi di Cuba, yang akan membolehkan perilaku Covid-19 didiagnosis dengan ketepatan yang lebih baik dalam kumpulan penduduk yang bukan kontak atau suspek dan untuk mengelak kemungkinan penularan,” kata Hernandez.

Kekangan ekonomi bukan halangan untuk menghantar bantuan perubatan

Menurut dapatan daripada David Rockefeller Centre for Latin American Studies di Universiti Harvard, walaupun sebelum pandemik Covid-19, Cuba telah mengalami krisis ekonomi yang teruk sejak 1990-an selepas kejatuhan kem sosialis.

Katanya, selain mengekalkan model perancangan pusat dengan beberapa pembaharuan yang tidak dapat meningkatkan pertumbuhan Keluaran Dalam Negara Kasar (KDNK) dan pengeluaran, Cuba turut terjejas dari segi hubungan ekonominya dengan Venezuela, manakala dasar agresif Presiden Amerika Syarikat (AS) Donald Trump telah mengukuhkan embargo AS.

Bagaimanapun, faktor tersebut tidak menghalang negara itu daripada menjalankan usaha-usaha  kemanusiaan, atau dengan kata lain, “doktor-diplomasi”.

Cuba mempunyai sejarah panjang dalam menghantar bantuan perubatan kepada negara-negara yang mengalami krisis dan meneruskan legasinya ketika dunia memerangi pandemik tersebut.

Menurut laporan berita, sebanyak 22 negara telah meminta bantuan daripada Cuba dan setakat ini telah menghantar bantuan ke Itali, Afrika Selatan, Venezuela, Nicaragua, Surinam, Jamaica, Haiti, Belize dan Dominica.

“Cuba telah beberapa kali menyalurkan bantuan, tetapi tidak pernah sebanyak itu dalam tempoh yang singkat.

“Sejak seminggu lepas, Briged Henry Reeve telah berlepas setiap awal pagi yang kesemuanya sudah berjumlah 11 perjalanan. Perkara itu tidak pernah berlaku sebelum ini,” kata Menteri Kesihatan Cuba, Jose Angel Portal Miranda melalui twitter rasmi beliau, @japortalmiranda pada 28 Mac.

Hubungan Cuba, Malaysia

Hernandez memuji usaha Malaysia dalam mengendalikan pandemik Covid-19, yang telah membuahkan hasil yang ketara setakat ini.

“Saya percaya ini disebabkan keutamaan yang diberikan oleh kerajaan untuk membendung penularan tersebut. Antara pengajaran daripada pandemik ini ialah kemampuan organisasi dan respons, serta kerjasama antara negara,” katanya.

Duta Besar itu juga berkata Cuba dan Malaysia boleh bekerjasama untuk menangani pandemik itu melalui langkah yang lebih proaktif berikutan ia mempunyai pengetahuan dan pengalaman manakala Malaysia mempunyai asas yang diperlukan.

“Dengan pengalaman kami selama hampir 40 tahun dalam bioteknologi dan infrastruktur Malaysia, kami bersedia untuk bekerjasama.

“Covid-19 masih belum selesai dan kita perlu bersedia untuk penularan baharu, dalam peringkat baharu, dan kita perlu berkongsi pengalaman,” katanya.

Cuba dan Malaysia telah menjalin hubungan diplomatik pada 6 Februari 1975, semasa perbezaan ideologi Perang Dingin dan sejak itu negara telah menikmati hubungan dan kerjasama yang bermakna dalam banyak bidang politik, ekonomi, perubatan, pendidikan, bioteknologi, sukan dan hubungan rakyat dengan rakyat.

Cuba telah membuka kedutaannya di Kuala Lumpur pada 1997 dan Malaysia membuka kedutaannya di Havana pada Februari 2001. – Bernama

See author's posts


Mi Kari Putih Penang Ah Lai, Indomie Perisa Ayam Spesial diarah tarik balik secara sukarela

PUTRAJAYA: Susulan isu pencemaran ethylene oxide dalam produk Mi Kari Putih Penang Ah Lai dan Indomie Perisa Ayam Spesial, Kementerian Kesihatan (KKM) telah mengarahkan pihak syarikat untuk membuat penarikan balik secara sukarela produk Mi Kari Putih Penang Ah Lai bagi batch yang mempunyai tarikh luput 25 Ogos 2023 dari pasaran Malaysia.

KKM juga telah mengeluarkan arahan untuk tindakan Tahan, Uji dan Lepas bagi produk mi segera jenama Indomie Perisa Ayam Spesial keluaran Indonesia di semua pintu masuk negara dan meminta pihak syarikat menarik balik secara sukarela produk terlibat dari pasaran.

Ketua Pengarah Kesihatan Datuk Dr Muhammad Radzi Abu Hassan dalam kenyataan hari ini berkata, KKM mengambil maklum laporan oleh Pihak Berkuasa Kesihatan Taiwan mengenai isu pencemaran ethylene oxide dalam produk Mi Kari Putih Penang Ah Lai dari Malaysia dan mi segera jenama Indomie Perisa Ayam Spesial.

Ethylene oxide merupakan sebatian gas kimia yang karsinogenik dan sering digunakan untuk membunuh makhluk perosak seperti serangga. Ia juga digunakan sebagai bahan aktif dalam bahan pencuci tetapi tidak dibenarkan penggunaannya pada permukaan yang bersentuhan makanan.

Mengulas mengenai Mi Kari Putih Penang Ah Lai, Dr Muhammad Radzi berkata persampelan produk berkenaan di Malaysia mendapati ia mematuhi perundangan.

“Meskipun begitu, bagi memastikan kawalan keselamatan makanan berterusan, KKM telah mengeluarkan arahan kepada pihak syarikat untuk penarikan balik secara sukarela produk Mi Kari Putih Penang Ah Lai bagi batch berkaitan yang mempunyai tarikh luput 25 Ogos 2023 dari pasaran tempatan sekiranya ada,” katanya.

Mengenai produk Indomie Perisa Ayam Spesial, beliau berkata semakan data dari Food Safety Information System of Malaysia mengesahkan terdapat kemasukan produk mi segera keluaran Indonesia itu ke negara ini.

“Dalam hal ini, KKM telah mengeluarkan arahan untuk tindakan Tahan, Uji dan Lepas bagi produk Mi Segera jenama Indomie Perisa Ayam Spesial di semua pintu masuk negara dan meminta pihak syarikat menarik balik secara sukarela produk terlibat dari pasaran,” katanya.

Sementara itu, mengenai isu penarikan semula produk Mi Sedaap keluaran Indonesia mengandungi ethylene oxide pada 2022, beliau berkata, KKM melalui Bahagian Keselamatan dan Kualiti Makanan telah menjalankan pemantauan keselamatan makanan berterusan ke atas produk makanan berkaitan yang dijual di pasaran tempatan mahupun diimport.

Hasil pemantauan dari 2022 sehingga kini ke atas 36 sampel produk mi segera pelbagai jenama di pasaran tempatan, katanya 11 sampel produk Mi Sedap didapati mengandungi ethylene oxide dan tindakan penguatkuasaan telah diambil termasuk kompaun, tindakan mahkamah dan penarikan balik produk dari pasaran.

“KKM sentiasa peka dan prihatin terhadap perkara yang boleh mengancam kesihatan pengguna. Pengguna dinasihatkan tidak mengambil atau memakan produk terlibat,” katanya.

Sebarang maklumat atau kemusykilan berhubung isu tersebut, pengguna boleh menghubungi Pejabat Kesihatan Daerah terdekat, menyalurkan melalui laman web http://moh.spab.gov.my atau laman facebook Bahagian Keselamatan dan Kualiti Makanan (BKKM) www.facebook.com/bkkmhq. – Bernama

See author's posts


Sarikei tidak tersisih daripada pembangunan

SARIKEI: Pelaksanaan projek berimpak tinggi di Sarikei adalah bukti jelas Kerajaan Sarawak begitu prihatin dengan keperluan rakyat Sarawak.

Penyandang kerusi Dewan Undangan Negeri (DUN) Repok, Datoʼ Sri Huang Tiong Sii berkata, penduduk Sarikei bertuah kerana tidak tersisih dalam arus pembangunan.

“Penduduk disini mendapat manfaat dari pelbagai projek yang disediakan Kerajaan Sarawak.

“Ia juga mampu meningkatkan lagi sosioekonomi penduduk kerana Sarikei mempunyai ‘Green Pasture’ atau kawasan baru yang memberi peluang baru kepada rakyat,” katanya ketika ditemui pemberita semasa menjalankan lawatan ke Terminal Ekspres 1, kelmarin.

Tambahnya, Kerajaan Sarawak juga amat menitikberatkan kebajikan rakyat dan pelbagai inisiatif dilaksanakan untuk rakyat.

“Terima kasih juga kepada Ketua Menteri, Datuk Patinggi Tan Sri Abang Johari Tun Openg kerana meluluskan pelaksanaan projek pembinaan jalan dari Jalan Pasi, Sarikei ke Tanjung Manis,” katanya lagi.

Oleh EARL ANEK

See author's posts


Peter Majid Tandom ketuai SK Gas

BINTULU: Peter Majid Tandom adalah salah seorang pelajar paling cemerlang di Sekolah Kebangsaan St Joseph dan Sekolah Menengah Kebangsaan St Joseph, Kuching, Sarawak, pada tahun 1970-an dan awal 1980-an. Dia selalu lulus peperiksaannya dengan cemerlang dan mendapat penghormatan daripada guru dan rakan sekolahnya.

Tetapi di rumah, kehidupan adalah perjuangan berterusan untuk Peter dan keluarganya. Mereka hidup sekadar mencukupi kerana gaji ayahnya sebagai polis adalah hampir tidak dapat menampung keluarga besar.

“Ayah saya adalah satu-satunya pencari nafkah keluarga pada masa itu. Dia mempunyai 10 anak. Saya anak bongsu kedua,” kata Peter, kini berusia 56 tahun dan bekerja sebagai Ketua Petronas Carigali Sdn Bhd – Sarawak Gas (SK Gas) yang beribu pejabat di Bintulu.

PENDAPATAN SAMPINGAN

Untuk menambah pendapatan keluarganya, Peter menolong ibu bapanya menjual sayur-sayuran dari rumah ke rumah pada hujung minggu. Dia juga bekerja sebagai buruh di tapak pembinaan bangunan dan kilang pembuatan selipar di Kuching pada musim cuti sekolah untuk mendapatkan sejumlah wang saku.

Di sekolah, Peter terpaksa bergantung kepada bantuan kerajaan untuk buku teks dan sering berada di perpustakaan atau bilik darjah untuk belajar kerana ibu bapanya tidak mampu menghantarnya ke kelas tuisyen.

“Belajar adalah sangat sukar kerana saya tidak dapat membeli buku. Saya terpaksa bergantung pada buku teks percuma daripada kerajaan. Saya terpaksa belajar sendiri kerana tidak mampu membayar yuran tuisyen.

Ibu bapa saya tidak pandai membaca, menulis atau berbahasa Inggeris, justeru mereka tidak dapat menolong saya memohon pinjaman buku dan bantuan kewangan. Saya harus melakukan semua itu sendiri, ” kenangnya.

Dengan menghadapi cabaran yang dilalui, Peter cemerlang dalam pelajarannya. Beban kewangannya akhirnya selesai ketika dia mendapat biasiswa kecil daripada syarikat minyak dan gas nasional, PETRONAS.

Wang biasiswa itu membantu dengan elaunnya serta membayar buku teksnya, pakaian seragam sekolah dan barang keperluan lain.

“Keputusan peperiksaan saya baik walaupun menghadapi cabaran yang dihadapi keluarga saya. Kerana kejayaan dan keadaan keluarga saya, saya diberi Biasiswa Kecil PETRONAS ketika saya berada di Tingkatan Dua. Saya sangat bersyukur dan bangga menjadi satu-satunya di sekolah saya yang dibantu oleh PETRONAS pada masa itu,” katanya.

“Ketika saya berada di Tingkatan Lima, kumpulan dari PETRONAS datang dan memberikan ceramah kerjaya industri minyak dan gas. Selepas itu, saya mula bermimpi menjadi ahli geologi di PETRONAS dan memakai pakaian kuning mereka”.

LANJUTKAN PELAJARAN

Peter lulus peperiksaan Tingkatan Lima yang dikenali sebagai peperiksaan Sijil Pelajaran Malaysia (SPM) ketika itu dengan membezakan dan menerima tiga tawaran biasiswa untuk melanjutkan pelajaran ke luar negara.

“Saya memilih biasiswa dari PETRONAS kerana bagi saya, ini adalah biasiswa terbaik untuk melanjutkan pengajian Ijazah Sarjana Muda geologi,” katanya.

Berbekalkan peluang itu, Peter melangkah ke sebuah kolej swasta di Kanada untuk program prauniversiti. Beliau harus cepat menyesuaikan diri dengan budaya dan iklim di sana. “Saya tidak pernah pergi ke luar Sarawak sebelum itu, jadi secara semula jadi saya mengalami kejutan budaya ketika saya tiba di Kanada. Saya juga harus menyesuaikan diri dengan cuaca dan membiasakan diri dengan makanan di sana. Tetapi bahasa tidak menjadi penghalang kerana saya diajar dalam bahasa Inggeris sejak sekolah rendah,” katanya.

Kemudian Peter menghadiri Universiti Laurentian, di Ontario, Kanada, untuk belajar Geologi. “Tahun pertama saya sebagai sarjana adalah mengenai mencari pengalaman universiti. Ketika itulah saya mendapat banyak kawan dari pelbagai negara.

Tahun kedua dan ketiga adalah untuk memperkukuhkan apa yang telah saya pelajari dan memperkukuhkan pengetahuan teras saya dalam bidang geologi. Tahun terakhir saya difokuskan untuk memperoleh Ijazah Sarjana Muda Sains dalam Geologi dan tidak sabar untuk kembali ke Malaysia dan berkhidmat di PETRONAS. “

KARIER DI PETRONAS TERUS BERKEMBANG

Peter bergraduat pada tahun 1988, ketika dunia sedang mengalami kemelesetan ekonomi. Pasaran pekerjaan di Malaysia terjejas teruk oleh peristiwa tersebut. Oleh itu Peter bersyukur diambil bekerja sebagai pelatih oleh Petronas Carigali Sdn Bhd (PCSB), Operasi Baram Delta di Miri. “Latihan industri saya sepatutnya selama satu tahun tetapi setelah tiga bulan saya dimasukkan ke PCSB sebagai ‘Jurutera Pelatih’ di Jabatan Kejuruteraan Petroleum,” katanya.

Beliau segera ditugaskan ke Sarawak Shell Berhad (SSB) sebagai Jurutera Petroleum Wellsite selama dua tahun, bekerja di penggerudian pelantar di luar pesisir Sarawak. Dan pada 1989, beliau ditugaskan kembali ke Operasi Baram Delta (BDO) sebagai Ahli Geologi Pembangunan.

Kariernya di PETRONAS terus berkembang. Pada 1995, Peter dihantar ke Vietnam untuk menjadi ahli geologi pengeluaran di PETRONAS Carigali (Vietnam) Sdn Bhd (Vietnam Operations). Beliau adalah anggota pasukan PETRONAS yang menghantar minyak pertama dari lapangan Ruby di Vietnam. “Kami melakukannya dalam anggaran 10 hari lebih awal daripada yang dijadualkan. Ini juga pertama kalinya PETRONAS menghasilkan minyak dari ruang bawah tanah granit,” kata Peter dengan bangga.

Pada 2000, beliau dipindahkan kembali ke PETRONAS Carigali Sdn Bhd, Operasi Sarawak untuk menjadi pengurus Projek Pembangunan Baram. Empat tahun kemudian, beliau dihantar ke operasi PETRONAS di Turkmenistan dan dia adalah sebahagian daripada pasukan yang berjaya menyampaikan projek Uji Sumur Diperluas untuk pengembangan minyak dan gas di Blok 1, Laut Caspian. “Pada 2007, saya ditugaskan untuk menjadi Ketua Eksplorasi PETRONAS Carigali (Turkmenistan) Sdn Bhd, dan kami membuat salah satu penemuan minyak dan gas terbesar untuk PETRONAS di Blok 1, Laut Caspian,” katanya.

Peter dihantar pulang ke Malaysia pada 2010, untuk menjadi Ketua Geosains di PETRONAS Carigali Sdn Bhd (PCSB) Jabatan Kejuruteraan Petroleum (PED) di Kuala Lumpur. Empat tahun kemudian, beliau menjadi Ketua Pengurusan Sumber Sarawak di PED, yang bertanggungjawab untuk pembangunan minyak dan gas di luar pesisir Sarawak. Pada 2016, Peter dilantik sebagai Ketua Pembangunan Sumber dan Pengurusan di Malaysia Petroleum Management (MPM), dan beliau mengawasi perkembangan minyak dan gas untuk semua kontraktor yang beroperasi di perairan Sarawak.

Beliau kembali ke negeri asalnya lagi pada Julai 2019, untuk mengetuai SK Gas, jawatan yang dipegangnya hingga hari ini. “SK Gas akan menjadi aset PETRONAS terbesar di Malaysia dalam lima tahun akan datang,” katanya. Syarikat ini menguruskan operasi gas luar pesisir PETRONAS di Sarawak dan membekalkan gas kepada pelanggan tempatan seperti Sarawak Energy, Shell Middle Distillate Synthesis (SMDS), Asean Bintulu Fertilizer (ABF) dan pengguna industri kecil lain.

SK Gas juga menjaga empat Kontrak Perkongsian Pengeluaran (PSC) di bawah PCSB, iaitu Kumang Cluster PSC, MLNG Dua PSC, SK8 PSC dan SK316 PSC. Ia adalah pengendali rangkaian gas bersepadu keseluruhan untuk perairan Sarawak dan Kemudahan Bersepadu Bintulu (BIF).

“Saya terkejut ketika dilantik sebagai Ketua SK Gas. Saya dilatih sebagai ahli geologi dan bawah permukaan adalah kerja teras saya di PETRONAS. Saya mempunyai pengalaman yang terhad dalam Pengeluaran dan Operasi, tetapi peranan ini mendorong saya melampaui zon selesa saya. Ini adalah tugas yang menakutkan, tetapi saya menerimanya dengan fikiran terbuka,” katanya, sambil menambah misinya adalah menjadikan SK Gas sebagai syarikat yang paling menarik untuk bekerja, dan menjadi pengeluar gas terkemuka di Malaysia.

Peter berharap kisah hidup dan perjalanannya di PETRONAS akan memberi inspirasi kepada generasi muda, terutama mereka yang berasal dari latar belakang yang kurang istimewa untuk mengalahkan kemungkin dan cemerlang dalam pelajaran mereka.

“Saya tahu tidak mudah bagi mereka yang berjuang dengan keadaan yang kurang bernasib baik. Tetapi mereka mesti belajar dengan sebaik mungkin. Mereka tidak boleh membiarkan sesuatu menentang usaha mereka untuk memperoleh pendidikan yang baik, yang hanya akan membawa kepada kehidupan yang lebih baik. Rendah diri dan jangan lupa latar belakang anda. Apabila anda berjaya dalam hidup, kembalikan kepada ibu bapa, keluarga dan masyarakat, ”katanya.

See author's posts


RTP bukti komitmen kerajaan

SARIKEI: Pelaksanaan projek Transformasi Luar Bandar (RTP) ternyata membuktikan komitmen Kerajaan Sarawak dalam memastikan pembangunan secara menyeluruh di Sarawak, kata Ahli Dewan Undangan Negeri (ADUN) Repok, Dato’ Sri Huang Tiong Sii.

Katanya, pelaksanaan RTP banyak membantu pembangunan dari segi infrastruktur.

“Di DUN (Dewan Undangan Negeri) Repok, RTP dari Kerajaan Sarawak digunakan untuk pembangunan infrastruktur seperti di sekolah dan rumah ibadat tanpa mengira kaum dan agama.

“Saya sebagai ADUN di Repok amat berterima kasih kepada Ketua Menteri, Datuk Patinggi Abang Johari Tun Openg dan barisan kabinet Kerajaan Gabungan Parti Sarawak (GPS) yang prihatin dengan kebajikan rakyat di sini,” katanya.

Beliau berkata demikian semasa ditemubual para pemberita ketika tinjauan projek RTP 2019 ke beberapa tokong dan sekolah di kawasan Repok, Sabtu lalu.

“Setinggi penghargaan juga kepada ketua menteri kita kerana meluluskan projek RTP di Sarikei.

“Selain itu, saya juga berpuas hati dengan kerjasama daripada semua pihak yang telah melancarkan lagi pelaksanaan projek RTP di DUN Repok,” ujarnya.

Dalam pada itu, pada hari sama, Huang dan rombongannya dari Pusat Khidmat N45 Repok telah mengadakan tinjauan projek RTP 2019 di Tokong Kuan Yin, Meruton, Tokong Sing Hing King, Tokong Di Mu, Tokong Lu Ping Kim, Kim San dan Tokong San Nguong Sia, Jakar, Sekolah Jenis Kebangsaan Cina (SJKC) St. Martin, SJKC Kiew Mang, Sekolah Kebangsaan (SK) Sg Paoh dan Sekolah Menengah Kebangsaan (SMK) Sg Paoh.

Oleh Earl Anek

See author's posts


Projek Lewat: Hasbi tegur JKR, kontraktor

LIMBANG: Projek pembinaan jalan raya dari Buang Abai hingga Sungai Poyan fasa keempat yang berdepan kelewatan ditegur oleh Timbalan Menteri Pengangkutan Malaysia, Hasbi Habibollah.

Beliau yang juga Ahli Parlimen Limbang mengarahkan agensi pelaksana Jabatan Kerja Raya (JKR) dan pihak kontraktor perlu memastikan projek ini dapat disiapkan segera.

Hasbi melahirkan kekecewaan terhadap projek Buang Abai ke Sungai Poyan fasa keempat yang berdepan kelewatan kerana ia dinanti rakyat di sepanjang pesisir sungai.

Jalan itu juga bakal menjadi nadi utama penghubung kepada kampung selain mampu membuka rangkaian jalan pesisir di luar bandar.

“Kita tidak mahu projek ini terus menjadi sebutan rakyat dan cemuhan kerana menanti projek yang dalam kategori sakit ini,” katanya ketika melawat perkembangan projek itu, semalam.

Turut hadir, Menteri Muda Pemodenan Pertanian, Tanah Adat dan Pembangunan Wilayah Sarawak, Datuk Dr. Abdul Rahman Ismail dan Timbalan Residen Bahagian Limbang, Sebi Abang.

Justeru, beliau meminta kerjasama semua pihak agar projek yang dinantikan rakyat dan wakil rakyat dapat disiapkan segera.

Projek jalan raya dari Buang Abai hingga ke Sungai Poyan menelan kos RM64 juta dan dijangka siap pada Oktober 2021.

Projek itu merupakan kesinambungan daripada projek jalan raya yang menghubungkan Jalan Persekutuan ke Meritam (fasa satu), Meritam ke Buang Abai fasa kedua, ketiga dan keempat dari Buang Abai ke Sungai Poyan yang keseluruhannya sejauh lebih 20 kilometer.

Selain menghubungkan kampung pesisir sungai, Hasbi memberitahu, jalan itu juga akan membuka jalan baharu serta rangkaian penghubung ke negara jiran.

Katanya, segala utiliti dan bahan binaan yang masih berada di tapak projek perlu dipindahkan segera oleh pihak berkaitan bagi memastikan projek yang kini memasuki 60 peratus pembinaan tidak akan mengambil masa lama untuk disiapkan.

Hasbi juga mahu agar pemantauan rapi dapat diberikan terhadap projek ini oleh pihak bertanggungjawab termasuk Pejabat Residen Bahagian Limbang.

Oleh Adeng Edrus

See author's posts


Majoriti Rubiah di Samarahan naik

KUCHING: Parlimen Kota Samarahan kekal milik Datuk Rubiah Wang setelah memenangi kerusi itu dengan majoriti 29,445 undi.

Calon Gabungan Parti Sarawak(GPS) itu menyifatkan pencapaiannya kali ini lebih baik dengan memperoleh 42,000 undi.

“Ini merupakan jumlah yang sangat baik, menunjukkan sokongan rakyat Samarahan terhadap GPS.

“Tambahan pula apa yang kita peroleh daripada keputusan ini kerana belia cenderung kepada GPS.

“Ini merupakan satu petunjuk yang amat baik untuk meneruskan matlamat kita bagi membangunkan Kota Samarahan sekali gus menguatkan kedudukan GPS di negeri ini,” katanya.

Beliau berkata demikian ketika ditemui pemberita ketika Majlis Penantian Keputusan Pilihan Raya Umum(PRU) ke-15 sejurus selepas pengumuman kemenangannya.

Rubiah mengalahkan calon Pakatan Harapan(PH) Abang Halil Abang Naili yang meraih 12, 833 undi, bersamaan dengan 23.29 peratus daripada jumlah keseluruhan undi.

Pada PRU ke -14 yang lalu, Rubiah berdepan calon PH, Sopian Julaihi yang mendapat 8,078 undi manakala calon Pas, Zulkipli Ramzi yang hanya meraih 2,719 undi.

Rubiah memperoleh kemenangan mudah dengan undi majoriti 16,992 ketika itu.

Oleh SHAHRUL QAIZAT

See author's posts


Jangan biar diri dieksploitasi – Harden

SIMANGGANG: Tuai Rumah yang hilang arah perjuangan bersama Gabungan Parti Sarawak (GPS) sebelum ini akan menjadi sasaran mudah buat segelintir pihak tertentu demi kepentingan politik mereka sendiri.

Menteri Muda Kesejahteraan Komuniti, Datuk Francis Harden Hollis berkata pihak itu akan mendekati para Tuai Rumah itu dan seterusnya mengekploitasi mereka bagi meraih sokongan politik daripada rakyat dibawah pimpinan masing-masing.

“Golongan berkenaan akan menjadikan para Tuai Rumah seperti itu sebagai ‘platform’ bagi menyebar mesej atau propanda berbaur anti kerajaan yang dipimpin oleh GPS dalam kalangan rakyat masing-masing,” kata beliau.

Harden berkata demikian ketika mempengerusikan Mesyuarat Jawatankuasa Parti Rakyat Bersatu Sarawak (SUPP) cawangan Simanggang yang berlangsung di bilik mesyuarat parti itu di sini malam kelmarin.

Selain itu beliau yang juga Ahli Dewan Undangan Negeri (ADUN) di sini memberitahu tindakan Tuai Rumah yang menyertai perjuangan pihak itu telah menimbulkan rasa kesal Kerajaan Sarawak yang telah melantik mereka untuk memegang jawatan itu sebelum ini.

“Tuai Rumah seharusnya membantu kita memacu pembangunan proses negeri ini dan bukannya bertindak membiarkan diri dijadikan sebagai ‘platform’ oleh pihak tertentu untuk menghasut rakyat mereka bagi menentang kerajaan,” katanya.

Harden juga tidak menolak bahawa wujudnya kumpulan tertentu yang bertindak menggunakan jalan pintas untuk menentang kerajaan setelah kehendak atau tuntutan mereka gagal dipenuhi sebelum ini.

“Tindakan tersebut hanya menyebabkan kumpulan berkenaan kian terpisah daripada arus pembangunan kerajaan yang sedang rancak dilaksana dalam negeri ini pada masa sekarang,” kata beliau.

Terdahulu para ahli pada penghujung mesyuarat itu bersetuju untuk Ahli Majlis, Majlis Daerah Sri Aman (MDSA) dari parti SUPP menubuhkan satu jawatankuasa sebagai ‘platform’ bagi mengadakan pra mesyuarat sebelum mesyuarat penuh diadakan.

Tujuan jawatankuasa berkenaan diwujud adalah untuk memisahkan mesyuarat perihal parti dengan mesyuarat projek pembangunan atau isu-isu berbangkit yang diutarakan dalam mesyuarat Kerajaan Tempatan.

Oleh VALENTINE NGUMBANG

See author's posts


Kes Dadah: 594 kes, 652 tangkapan di Sarawak

KUCHING: Sarawak merekodkan 594 kes yang melibatkan 652 tangkapan berkaitan penguatkuasaan aktiviti penyalahgunaan dadah dan substance bagi tempoh Julai lalu.

Ia hasil daripada 437 operasi yang dijalankan oleh Jabatan Siasatan Jenayah Narkotik PDRM, Agensi Anti Dadah Kebangsaan (AADK) Sarawak dan Jabatan Kastam DiRaja Malaysia Sarawak.

Menurut Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato Sri Fatimah Abdullah, sebanyak 45 kes yang melibatkan 70 tangkapan adalah kesalahan membekal dan mengedar dadah dan substance.

“Daripada jumlah tersebut, lapan kes melibatkan 13 tangkapan adalah di bawah Seksyen 39B Akta Dadah Berbahaya 1952, yang mana jika disabitkan kesalahan boleh dijatuhkan hukuman gantung sampai mati atau penjara seumur hidup dan sebatan tidak lebih 15 kali.

“Bilangan tangkapan tersebut menunjukkan penurunan sebanyak 51.85 peratus berbanding dengan Jun (27 tangkapan).

“Jumlah tangkapan yang direkod sejak Januari di bawah Seksyen 39B adalah 102 tangkapan,” katanya pada sidang media Laporan bulanan One Stop Committee (OSC) bagi Menangani Isu Dadah dan Substance (MIDS) Negeri bagi Julai 2021 di Bangunan Baitulmakmur II, semalam.

Tambahnya, sebanyak 120 kes yang melibatkan 156 tangkapan pula adalah kesalahan memiliki dadah dan substance.

“Bilangan tangkapan tersebut menunjukkan penurunan sebanyak 9.83 peratus berbanding dengan Jun (173 tangkapan). Jumlah tangkapan yang direkod sejak Januari bagi tangkapan kes memiliki adalah sebanyak 1,172 tangkapan,” ujarnya.

Jelasnya, bagi kesalahan positif urin di bawah Seksyen 15(1)(a), Akta Dadah Berbahaya (ADB) 1952, sebanyak 367 kes yang melibatkan 364 tangkapan telah direkodkan di Sarawak dalam bulan Julai.

“Bilangan tangkapan tersebut menunjukkan peningkatan sebanyak 5.5 peratus berbanding dengan Jun  (345 tangkapan).

“Jumlah tangkapan yang direkod sejak Januari bagi tangkapan kes positif urin adalah sebanyak 2,798 tangkapan,” tambahnya.

Sementara itu, di bawah Akta Penagih Dadah (Rawatan dan Pemulihan) 1983 (Pindaan 1998), Sarawak merekodkan 62 kes melibatkan 62 tangkapan hasil daripada 32 operasi yang dijalankan oleh AADK Sarawak.

“Bilangan tangkapan tersebut menunjukkan penurunan sebanyak 29.54 peratus berbanding dengan Jun (88 tangkapan).

“Jumlah tangkapan yang direkod sejak Januari bagi tangkapan di bawah akta ini adalah sebanyak 635 tangkapan,” katanya.

Ujarnya, berdasarkan statistik tangkapan positif urin yang direkodkan di Sarawak, cabaran adalah untuk meningkatkan intervensi rawatan dan pemulihan mereka secara dalam institusi melalui arahan mahkamah atau secara sukarela dalam komuniti agar mereka yang terjebak substance dapat mengekalkan kepulihan dan kefungsian sosial dalam masyarakat.

Oleh NUR AIN OTSMAN

See author's posts


Anwar angkat sumpah Perdana Menteri ke-10

KUALA LUMPUR, 24 Nov (Bernama) — Pengerusi Pakatan Harapan (PH) Datuk Seri Anwar Ibrahim hari ini mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai Perdana Menteri ke-10 berlangsung di Dewan Singgahsana Kecil, Istana Negara, di sini, pada pukul 5.06 petang.

Al-Sultan Abdullah memberi perkenan pelantikan itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Istiadat angkat sumpah berkenaan diadakan selepas Seri Paduka memperhalusi titah pandangan Raja-Raja Melayu yang berkenan berangkat menghadiri Perbincangan Khas Raja-raja Melayu di Istana Negara pagi tadi bagi membuat keputusan yang terbaik demi kepentingan dan kesejahteraan negara serta rakyat, lima hari selepas keputusan rasmi Pilihan Raya Umum ke-15 (PRU15).

Turut berangkat ke istiadat berkenaan adalah Raja Permaisuri Agong Tunku Hajah Azizah Aminah Maimunah Iskandariah.

Anwar, 75, yang berbaju Melayu hitam lengkap bersamping warna keemasan diriingi isterinya, Datuk Seri Dr Wan Azizah Wan Ismail, yang juga Ahli Parlimen Bandar Tun Razak.

Sejurus mengangkat sumpah, Ahli Parlimen Tambun itu menandatangani beberapa dokumen berkaitan sebelum upacara itu diakhiri dengan bacaan doa yang dipimpin Mufti Wilayah Persekutuan Datuk Dr Luqman Abdullah.

Upacara disaksikan Ketua Hakim Negara Tun Tengku Maimun Tuan Mat, dan Ketua Setiausaha Negara Tan Sri Mohd Zuki Ali.

Turut hadir, Peguam Negara Tan Sri Idrus Harun, Panglima Angkatan Tentera Jen Tan Sri Affendi Buang dan Ketua Polis Negara Tan Sri Acryl Sani Abdullah Sani, Yang Dipertua Dewan Negara Tan Sri Dr Rais Yatim dan Yang Dipertua Dewan Rakyat Tan Sri Azhar Azizan Harun.

Pemimpin parti politik yang hadir ialah pemimpin parti komponen PH iaitu Timbalan Presiden PKR Rafizi Ramli, Setiausaha Agung DAP Anthony Loke, Presiden Amanah Mohamad Sabu, Presiden UPKO Wilfred Madius Tangau.

Turut hadir, Pengerusi BN merangkap Presiden UMNO Datuk Seri Dr Ahmad Zahid Hamidi, dan Timbalan Presiden UMNO Datuk Seri Mohamad Hasan, serta anak-anak dan menantu Anwar.

Buat pertama kali dalam sejarah negara, keputusan pilihan raya umum berakhir dengan situasi Parlimen tergantung apabila tiada parti atau gabungan parti politik mendapat majoriti mudah bagi membentuk kerajaan Persekutuan. Majoriti mudah untuk membentuk kerajaan adalah 112 kerusi.

PRU15 pada 19 Nov menyaksikan keputusan PH memperoleh 82 kerusi; PN 73 kerusi; BN (30); GPS (23); Gabungan Rakyat Sabah (enam); Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Menjunjung titah Yang di-Pertuan Agong agar parti dan gabungan politik mempertimbangkan penubuhan kerajaan perpaduan bagi mengakhiri kemelut pembentukan kerajaan pasca-PRU15, akhirnya hasil rundingan antara parti bersetuju dan menyokong pembentukan kerajaan perpaduan yang diterajui Anwar.

— BERNAMA

See author's posts


Awang Tengah kecewa tiada Orang Ulu dalam kabinet persekutuan

LAWAS: Ketiadaan wakil masyarakat Orang Ulu dalam barisan kabinet Kerajaan Perpaduan pimpinan Perdana Menteri Datuk Seri Anwar Ibrahim adalah sesuatu yang amat mengecewakan.

Timbalan Premier Sarawak Datuk Amar Awang Tengah Ali Hasan berkata sudah menjadi prinsip Parti Pesaka Bumiputera Bersatu (PBB) sebagai tunjang kerajaan Gabungan Parti Sarawak(GPS) sejak Barisan Nasional(BN) dahulu mengamalkan prinsip inklusif dan penerimaan semua kaum dalam kerajaan sama ada di peringkat kerajaan negeri atau persekutuan.

Katanya, ini terbukti melalui pelantikan mendiang Datuk Luhat Wan, Datuk Jacob Dungau Sagan, Dato Seri Idris Jala dan Dato Henry Sum Agong daripada masyarakat Orang Ulu Sarawak semasa dibawah kerajaan BN dan Perikatan Nasional(PN) dahulu.

Malah kata beliau, bekas Ahli Parlimen Selangau, Baru Bian yang tewas kepada Henry Sum pada PRU ke-15 lalu pernah menjadi Menteri Kerja Raya selama 22 bulan antara tahun 2018 hingga 2020.

“Kita menghargai pelantikan lima menteri dan enam timbalan menteri dalam Kerajaan Perpaduan tetapi perlu melihat kepada suara golongan minoriti untuk mengimbangi kerajaan yang telah dibentuk oleh Anwar.

“Memang kita faham bahawa pelantikan anggota kabinet adalah hak Perdana Menteri tetapi atas semangat inklusif mewakili semua kaum, adalah wajar dilantik seorang timbalan menteri daripada kalangan Orang Ulu,” katanya.

Beliau yang juga Timbalan Presiden PBB berkata demikian pada ucapan di majlis Malam Sejambak Budi atas persaraan Residen Bahagian Limbang, Sebi Abang dan penghargaan petugas Pilihanraya Umum Ke-15 di sebuah hotel di sini malam tadi.

Awang Tengah menjelaskan, Henry Sum daripada suku Lun Bawang adalah antara kaum Orang Ulu yang layak untuk dilantik sekurangnya sebagai Timbalan Menteri.

“Henry Sum ini layak dilantik sebagai timbalan menteri malah sebagai menteri penuhpun layak.

Beliau seorang pemimpin kanan Orang Ulu yang banyak pengalaman dan telah memegang jawatan timbalan menteri di tiga kementerian sebelum ini,” katanya.

Awang Tengah berkata, difahamkan nama Henry Sum yang kini memasuki penggal keenam sebagai Ahli Parlimen adalah calon timbalan menteri dan menteri yang teratas dalam senarai dikemukakan oleh GPS termasuk beberapa nama calon mewakili masyarakat Orang Ulu lainnya.

Bagaimanapun katanya, GPS akan terus mempertahankan prinsip inklusif di Sarawak yang memiliki masyarakat majmuk, berlainan agama dan budaya.

“Inilah prinsip dan perjuangan kita dalam Parti PBB untuk memastikan semua kaum, agama dan latar belakang yang pelbagai di Sarawak terus dibela serta kita pertahankan.

“Keharmonian kita di Sarawak ini perlu kita kekalkan untuk kita sama-sama bergerak maju tanpa ada satu kaum yang tercicir,” katanya.

Awang Tengah juga berharap agar semua menteri dan timbalan menteri dari Sarawak dapat memberikan khidmat secara inklusif kepada rakyat Sarawak dan tegas berpegang kepada prinsip kebersamaan rakyat di seluruh Sarawak.

“Sama-sama kita menjaga keluarga besar Sarawak ini dan pastikan kita terus teguh bersatu, bekerjasama dan hidup dengan harmoni,” katanya.

Oleh ADENG EDRUS

Keterangan gambar

JASAMU DIKENANG…Awang Tengah menyampaikan cenderamata kenangan kepada Sebi yang akan bersara wajib tahun ini sambil disaksikan oleh Henry Sum dan Paulus Palu.

See author's posts


Turun padang tidak bermusim

BELADIN: Aktiviti turun padang oleh pemimpin Gabungan Parti Sarawak (GPS) adalah amalan yang berterusan dan tidak dilakukan secara bermusim bagi memastikan rakyat menerima perkhidmatan terbaik, terutama dalam menyelesaikan sebarang permasalahan.

Ahli Dewan Undangan Negeri (ADUN) Beting Maro, Razaili Gapor berkata, tidak timbul isu pemimpin GPS hanya muncul mendekati rakyat ketika musim pilihan raya sahaja.

“Pemimpin GPS sentiasa dilihat turun padang dan bekerja dengan sepakat serta melakukan perbincangan bersama rakyat sekiranya mendapati wujud permasalahan di kawasan.

“Aktiviti turun padang oleh pemimpin GPS di sesebuah kawasan adalah merupakan amalan yang berterusan dan tidak dilakukan secara bermusim bagi memastikan penduduk setempat dan rakyat menerima perkhidmatan terbaik, terutama dalam menyelesaikan sebarang permasalahan,” katanya.

Beliau berkata, pemimpin dan rakyat perlu mempunyai kesepakatan erat malah, setiap permasalahan yang wujud dibincang bersama agar setiap pembangunan yang diperlukan dapat disalurkan kepada rakyat.

Menurut Razaili, kaedah ini bukan sahaja mendekatkan pemimpin dengan rakyat, tetapi juga cara terbaik bagi pemimpin mengetahui secara terus permasalahan yang dihadapi rakyat.

Menurutnya lagi, pendekatan seperti itu sejajar dengan perjuangan Gabungan Parti Sarawak (GPS) yang mengutamakan keperluan rakyat Sarawak termasuk mereka di kawasan pedalaman dan luar bandar negeri ini.

“Sudah pasti saya akan memberikan perhatian terhadap setiap masalah yang dihadapi oleh rakyat. Apa pun masalah mereka, kita akan tetap memberikan keutamaan walaupun ada sebahagiannya terpaksa diselesaikan secara berperingkat-peringkat,” ujar beliau.

Dalam perkembangan Projek Program Transformasi Luar Bandar (RTP) di Dewan Undangan Negeri (DUN) Beting Maro, Razaili berkata, walaupun sedikit kelewatan, tetapi perkembangan projek terbabit di konstituensi itu berjalan lancar.

“Kelewatan ini adalah disebabkan Perintah Kawalan Pergerakan (PKP) yang mengakibatkan banyak projek pembangunan ditangguhkan di DUN Beting Maro.

“Ketika ini kesemua kerja pembinaan projek RTP di DUN Beting Maro ini berjalan lancar dan mengikut jadual yang ditetapkan agensi pelaksana,” jelasnya.

Oleh Adi Safarman

See author's posts